Saya tidak ada kena mengena dengan UMNO – Anwar
Oleh NORLIDA AKMAR IDROS

16 Januari 2023, 6:01 pm
KANGAR – Perdana Menteri, Datuk Seri Anwar Ibrahim memberitahu beliau tidak ada kaitan dengan keputusan UMNO supaya jawatan Presiden UMNO dan Timbalan Presiden tidak dipertandingkan dalam pemilihan parti itu.
“Saya sudah tinggal UMNO lama, 30 tahun sudah, jadi tidak ada kena mengena dengan UMNO,” katanya kepada pemberita selepas hadir Majlis Amanat Perdana Menteri bersama Penjawat Awam di negeri ini di Kangar hari ini.
Beliau berkata demikian ketika ditanya tentang keputusan UMNO meluluskan usul supaya dua jawatan tertinggi itu tidak dipertandingkan pada pemilihan akan datang. – KOSMO! ONLINE


Masalah komunikasi punca Ahmad Samsuri tiada sewaktu lawatan PM
Oleh NOOR HAYATI MAMAT

16 Januari 2023, 6:28 pm
HULU TERENGGANU – Ketiadaan kepimpinan kerajaan negeri Terengganu sewaktu lawatan rasmi sulung Perdana Menteri, Datuk Seri Anwar Ibrahim ke negeri ini pada Khamis lalu hanyalah masalah komunikasi.
Menteri Besar Terengganu, Datuk Seri Ahmad Samsuri Mokhtar berkata, ia tidak bermaksud wujudnya masalah dalam hubungan antara kerajaan negeri dan Persekutuan.
Sehubungan itu, beliau meminta semua pihak agar tidak memanjangkan dan cuba mengeruhkan lagi isu berkenaaan.
“Kita telah jadi kerajaan negeri (Terengganu) sejak tahun 2018 lagi, sudah ada pengalaman uruskan tiga Perdana Menteri sebelum ini.
“Semasa Perdana Menteri-Perdana Menteri terdahulu, kita dimaklumkan dengan jelas tujuan kedatangan serta siapa atau pihak dilibatkan. (Begitupun), kunjungan Perdana Menteri (Anwar) baru-baru ini, kerajaan negeri (Terengganu) tidak dimaklumkan secara khusus,” katanya di sini hari ini.- KOSMO! ONLINE


Penjawat awam perlu ada keupayaan, sanggup lakukan anjakan
Oleh SYED AZLAN SAYED HIZAR

16 Januari 2023, 6:13 pm
KANGAR – Penjawat awam perlu mempunyai keupayaan dan kesanggupan untuk melakukan anjakan bagi mencapai tahap prestasi yang lebih baik.
Perdana Menteri, Datuk Seri Anwar Ibrahim berkata, kalangan kakitangan awam itu juga perlu membuang budaya rasa selesa sehingga tidak mempunyai keinginan untuk memperbaiki diri.
Selain itu, katanya, setiap daripada mereka juga perlu membuang keangkuhan kuasa dan kedudukan.
“Dasar-dasar negara telah dicerakinkan dengan begitu kemas bersama wawasan serta dasar dan penjawat awam yang cukup cekap.
“Kebolehan ini banyak mengajar kita tahu tentang kita ada keupayaan dan bersedia untuk melakukan perubahan,” katanya ketika berucap pada Majlis Amanat Perdana Menteri bersama penjawat awam di Perlis di sini hari ini.
Terdahulu, beliau mengadap Raja Perlis, Tuanku Syed Sirajuddin Putra Jamalullail di Istana Arau dengan diiringi Menteri Besar Perlis, Mohd. Shukri Ramli.

Tambahnya, teguran itu bukan sahaja kepada penjawat awam tetapi tempiasnya kepada menteri-menteri, kakitangan kerajaan Pusat, negeri serta jentera pentadbiran di setiap peringkat. – KOSMO! ONLINE


Perli Puteri Sarah, akaun Twitter kakak Ira Kazar ‘lesap’
Oleh MOHD. HAIKAL ISA

16 Januari 2023, 5:47 pm
PETALING JAYA – Akaun Twitter dipercayai milik kakak kepada madu Puteri Sarah, Ira Kazar iaitu Yasmin Kaza ‘lesap’ dari platform media sosial tersebut.
Selepas meraih reaksi pelbagai gara-gara berkongsi beberapa ciapan didakwa menyindir Puteri Sarah dan keluarga Datuk Yusof Haslam, akaun Twitter Yasmin sudah dinyahaktif.
Terdahulu, kakak Ira itu mempersoalkan tindakan Puteri Sarah atau nama sebenarnya, Puteri Sarah Liyana Megat Kamaruddin yang kerap memuatnaik hantaran dalam media sosialnya.
“Rosaklah perempuan-perempuan yang suka ‘viral’ sana sini acah-acah tersakiti dicurangi.
“Bodoh menyampah aku tengok. Engkau orang tak ada Tuhan ke?
“Agak lucu apabila kau siap ‘pinned’ fitnah daripada akaun palsu,” ciapnya.

Hasil tinjauan Kosmo! Online, akaun Twitter Yasmin tidak lagi wujud dan bahkan, Instagram wanita itu juga sudah dinyahaktifkan dipercayai selepas mendapat kecaman daripada ramai pengguna media sosial.
Hari ini, Puteri Sarah, 38, memfailkan permohonan perceraian terhadap suaminya, Syamsul Yusof di Mahkamah Syariah Wilayah Persekutuan. – KOSMO! ONLINE


Ribut petir di tiga buah negeri sehingga malam ini
Oleh FLORINA DERIS

16 Januari 2023, 5:40 pm
PETALING JAYA – Jabatan Meteorologi Malaysia (MetMalaysia) telah mengeluarkan Amaran Ribut Petir melibatkan tiga buah negeri sehingga malam ini.
Menurut kenyataan dikeluarkan MetMalaysia, negeri-negeri yang terlibat adalah Negeri Sembilan, Melaka, dan Johor.
“Amaran dikeluarkan hampir keseluruhan kawasan di negeri Melaka. Manakala di Negeri Sembilan pula, ia meliputi kawasan Port Dickson dan Rembau.
“Bagi negeri Johor, kawasan yang terlibat adalah daerah Tangkak, Muar, Batu Pahat, Pontian dan Johor Bahru,” jelasnya menerusi satu kenyataan.
Sehubungan itu, MetMalaysia menasihatkan orang ramai untuk sentiasa merujuk kepada laman web rasmi Jabatan di www.met.gov.my, media sosial rasmi serta memuat turun aplikasi myCuaca untuk mendapatkan informasi terkini dan sahih.-KOSMO! ONLINE


Imigresen cari Norman Benjamin bantu siasatan
Oleh MOHD. HUSNI MOHD. NOOR

16 Januari 2023, 6:09 pm
PUTRAJAYA – Jabatan Imigresen Malaysia (JIM) memohon orang ramai membantu mengesan seorang lelaki tempatan bagi tujuan membantu siasatan dalam kes tangkapan warga asing.
JIM menerusi kenyataan akhbar hari ini berkata, lelaki berkenaan dikenali sebagai Norman Benjamin Wong, 30, beralamat terakhir di Daycocoon Hotel, N0. 69 & 71, Changkat Bukit Bintang, Kuala Lumpur.
Menurutnya, lelaki itu dikehendaki bagi membantu siasatan susulan penahanan warga asing di pusat perjudian mengikut Akta Imigresen 1959/63.
“Orang ramai yang mempunyai maklumat boleh menghubungi Timbalan Penolong Pengarah Imigresen (TPPI) Annur Aidil Mohamed, Ibu Pejabat JIM, Putrajaya.
“Annur Aidil boleh dihubungi di talian 03-88801325 pada waktu pejabat dan Bilik Gerakan 03-88801555 selepas waktu pejabat,” katanya.-KOSMO! ONLINE


Pemenang loteri RM52 juta pokai kerana boros
Oleh KOSMO!

16 Januari 2023, 5:34 pm
LONDON –  Seorang lelaki di Britain yang memperoleh £10 juta (RM52.9 juta) dalam kemenangan Loteri Kebangsaan kehabisan wang selepas menyertai pelaburan yang merugikan, lapor akbar Daily Star semalam.
John McGuinness memenangi hadiah lumayan itu pada 1997. Dia kemudian menyertai beberapa siri pelaburan selain memberikan sebahagian besar wang kepada bekas isterinya.
Sebelum kemenangan itu, dia bekerja sebagai pekerja am hospital dengan pendapatan £150 (RM793) seminggu dan tinggal bersama ibu bapanya di sebuah rumah kerajaan.
Wang kemenangan McGuinness pantas menyusut setelah dia melabur untuk kelab bola sepak kesayangannya, pasukan Liga Perdana Scotland, Livingston.
Salah satu tindakan McGuinness adalah dengan membuat pelaburan berjumlah £4 juta (RM21.1 juta) ke dalam kelab bola sepak tersebut tanpa menyelidiki pentadbirannya. Akibatnya, dia bertanggungjawab ke atas semua pinjaman dan hutang kelab itu.
Dia juga membelanjakan £140,000 (RM739,862) untuk membeli sebuah kereta Ferrari Modena Spyder, £500,000 (RM2.6 juta) untuk rumah mewah di Majorca dan £1.3 juta (RM6.9 juta) untuk sebuah rumah besar di Borthwell, South Lanarkshire.

Jumlah keseluruhan perbelanjaan itu adalah lebih separuh daripada wang kemenangan loteri yang diterimanya.
Sebagai tambahan, dia memberi sekitar £3 juta (RM15.8 juta) kepada ahli keluarga terdekatnya dan £750,000 (RM3.96 juta) kepada bekas isterinya. Pasangan itu dan tidak mendedahkan perceraian mereka kepada umum.
Beban kewangan itu ditambah dengan pinjaman £2 juta (RM10.6 juta) untuk kelab bola sepak yang tidak membawa keuntungan kepadanya.
Menjelang 2007, McGuinness secara rasmi kehabisan wang setelah diberitahu oleh seorang rakannya.
Dia menyalahkan perbelanjaan wang itu terhadap bekas rakan perniagaan, Dominic Keane. Lelaki itu didakwa meyakinkannya supaya melabur dalam kelab Livingstone. McGuinnes mengekalkan profil yang rendah sejak kejatuhan dramatiknya. – Agensi


[VIDEO] Penuh Stadium Bukit Jalil sambut Jay Chou
Oleh FLORINA DERIS

16 Januari 2023, 5:13 pm
PETALING JAYA – Rakyat Malaysia terpegun melihat kehadiran ramai peminat di konsert penyanyi Taiwan, Jay Chou di Stadium Bukit Jalil baru-baru ini.
Pertikaian yang muncul akibat pemasangan pentas konsert sehingga ada pihak yang meminta ia dibatalkan terbukti satu kesilapan yang tidak wajar dilakukan apabila stadium berkenaan ternyata dipenuhi oleh peminat penyanyi berkenaan.
Perkongsian video berdurasi 14 saat itu mengundang pelbagai reaksi dan rata-rata netizen di Twitter menyifatkan jumlah peminat yang datang adalah lebih ramai berbanding konsert penyanyi barat, Billie Elish sebelum ini.
“Buat mereka yang masih tidak mengenali Jay Chou dan mempertikaikan popularitinya, maka ini adalah bukti buat kalian,” komen seorang pengguna, @hwyy25.
“Kalau pihak stadium mengadakan konsert seperti ini, memang berbaloi sangat,” tulis @ IdzhamAzizan.
“Billie juga pernah mengadakan persembahan di sini sebelum ini. Tetapi, mengapa perbezaan kedatangan peminat jauh berbeza,” ciap @AppleDom_.

Seorang pengguna, @Naxarins berkata, selebriti tersebut sudah lama terkenal dan diikuti oleh ramai peminat kelahiran 80an dan keatas sejak tahun 2000 dulu dan berbeza dengan Billie yang kurang dikenali.
Hantaran video yang dimuat naik oleh @choiyuuz itu telah meraih sebanyak 211,000 jumlah tontonan dan 744 ciap semula setakat ini. – KOSMO! ONLINE


8.7 juta golongan B40 terima bayaran STR Fasa 1 esok
Oleh MOHD RIDZAUDDIN ROSLAN

16 Januari 2023, 4:40 pm
PUTRAJAYA – Program bantuan tunai kendalian Kementerian Kewangan dijenamakan semula kepada identiti baharu iaitu Sumbangan Tunai Rahmah (STR) di mana pembayaran Fasa 1 kepada 8.7 juta golongan B40 dengan peruntukan sebanyak RM1.67 bilion akan dibuat secara berperingkat mulai esok.
Perdana Menteri, Datuk Seri Anwar Ibrahim berkata, pihaknya memutuskan agar STR Fasa 1 untuk golongan B40 diawalkan kepada Januari 2023 berbanding perancangan awal pada bulan Mac 2023 bagi meringankan beban sara hidup rakyat.
“Pembayaran STR Fasa 1 kepada 8.7 juta golongan B40 bernilai RM1.67 bilion akan dikreditkan ke dalam akaun bank penerima yang berdaftar di dalam pangkalan data STR secara berperingkat mulai 17 Januari 2023.
“Ia melibatkan seramai 4 juta isi rumah dengan kadar bayaran STR Fasa 1 sebanyak RM300 selain 1.2 juta warga emas tiada pasangan (RM100) dan 3.5 juta penerima bujang yang akan memperoleh sebanyak RM100,” katanya dalam satu kenyataan di sini tadi.
Katanya, penerima STR di kawasan pedalaman termasuk Sabah dan Sarawak yang mempunyai akaun bank atau tiada akaun bank akan turut menerima pembayaran ini pada tarikh yang sama.
“Penerima STR yang tiada akaun bank juga boleh membuat penunaian di Cawangan Bank Simpanan Nasional (BSN) mulai 17 Januari 2023 selain semakan status pembayaran akan dibuka mulai esok,” katanya.

Sementara itu, bercakap tentang penjenamaan STR, Anwar berkata, Kerajaan Perpaduan sentiasa menekankan pendekatan rahmah dalam membela nasib rakyat susah terutamanya golongan rentan dan mudah terjejas.
“Selaras dengan itu, kerajaan telah memperkenalkan konsep Payung Rahmah sebagai induk kepada inisiatif-inisiatif membantu golongan kurang berkemampuan dalam mendepani cabaran kos sara hidup.
“Maka, program bantuan tunai untuk B40 di bawah Kementerian Kewangan dijenamakan semula kepada Sumbangan Tunai Rahmah (STR) dan akan terus ditambah baik,” jelasnya. – KOSMO! ONLINE


Tahun Baharu Cina: PLUS nasihat pengguna keluar sebelum 9 pagi
Oleh NURUL IZZATI ZAINI

16 Januari 2023, 5:26 pm
PETALING JAYA – Pengguna Lebuh Raya Utara-Selatan dari Lembah Klang menghala ke Perlis, Kedah, Pulau Pinang, Utara Perak dan Johor dinasihatkan agar mula memasuki lebuh raya sebelum pukul 9 pagi pada Tahun Baru Cina ini.
Ketua Pegawai Operasi PLUS Malaysia Berhad (PLUS), Datuk Zakaria Ahmad Zabidi berkata, cadangan tersebut adalah berdasarkan analisa PLUS tentang data corak perjalanan pengguna Lebuhraya Utara-Selatan pada musim-musim perayaan yang lalu.
“Jadual Cadangan Waktu Perjalanan (TTA) pada kali ini berperanan untuk mengelakkan kenderaan ke pelbagai destinasi bertemu di lokasi-lokasi ‘hot spot’ tertentu di lebuh raya dan terperangkap di dalam kesesakan.
“Berdasarkan TTA tersebut, pengguna yang menghala ke destinasi-destinasi lain yang lebih hampir dengan Lembah Klang juga dinasihatkan mula memasuki Lebuh Raya Utara-Selatan di antara pukul 12 tengah hari hingga pukul 4 petang.
“Namun begitu, kelancaran perjalanan trafik turut bergantung kepada kejadian-kejadian luar jangka seperti kemalangan dan sebagainya yang boleh mengganggu perjalanan di lebuh raya,” katanya menerusi satu kenyataan hari ini.
Jelasnya lagi, TTA merupakan salah satu daripada strategi pengagihan trafik yang digunakan oleh PLUS pada musim perayaan bagi membantu orang ramai menikmati perjalanan yang lebih selamat dan lebih selesa.

Sementara itu, Zakaria turut menggesa orang ramai supaya menyusun jadual perjalanan mereka berdasarkan TTA yang dikeluarkan.
Katanya, saranan ini bukan sahaja untuk perjalanan pengguna untuk keluar dari Lembah Klang sebelum cuti Tahun Baharu Cina, tetapi juga bagi perjalanan mereka pulang ke Lembah Klang selepas bercuti.
“Pengguna RFID pula dinasihatkan supaya memastikan baki e-Wallet yang mencukupi sebelum memulakan perjalanan di lebuh raya.
“Pastikan anda masuk dan keluar dari plaza tol menggunakan mod pembayaran yang sama, iaitu jika masuk dari plaza tol menggunakan lorong RFID, anda juga mestilah keluar menggunakan lorong RFID,” ujarnya.
Terdahulu Kosmo! melaporkan sebanyak 2 juta kenderaan dijangka menggunakan Lebuh Raya Utara-Selatan bermula 19 sehingga 24 Januari ini sempena sambutan perayaan Tahun Baharu Cina. – KOSMO! ONLINE


LIMA’23: Sasaran RM8 bilion nilai kontrak dan perolehan
Oleh SITI A'ISYAH SUKAIMI

16 Januari 2023, 5:30 pm
KUALA LUMPUR – Pameran Maritim dan Udara Antarabangsa Langkawi (LIMA ’23) yang akan berlangsung pada 23 hingga 27 Mei ini menyasarkan nilai kontrak dan perolehan berjumlah RM8 bilion pada acara dwitahunan tersebut.
Menteri Pertahanan, Datuk Seri Mohamad Hasan berkata, beliau yakin lebih banyak perjanjian persefahaman akan dimeterai antara negara-negara dan syarikat-syarikat sepanjang penganjuran pameran antarabangsa itu.
“Anggaran kita adalah RM7 bilion ke RM8 bilion memandangkan banyak negara di rantau Pasifik yang sedang meneliti dan menilai untuk membeli aset.
“LIMA ini menjadi tempat bertemu banyak pemain industri pertahanan, udara dan maritim sekali gus ia menjadi tumpuan utama untuk pemain industri meneroka, menjalin kerjasama serta bertukar pandangan berkaitan teknologi,” katanya pada sidang akhbar Pelancaran LIMA’23 di sini hari ini.
Mengulas lanjut, Mohamad berkata, kali terakhir LIMA dianjurkan ialah pada 2019.
Ia sepatutnya berlangsung pada 2021, namun acara tersebut tidak diadakan berikutan pandemik Covid-19 yang melanda seluruh dunia.

“Kemunculan LIMA’23 merupakan satu acara dinanti-nantikan selain merupakan pameran pertahanan, udara dan maritim terbesar di Asia Pasifik. Sebanyak 600 jemputan yang mana 80 peratus menyatakan mereka akan datang sebagai pempamer,” ujarnya.
Penganjuran LIMA’23 akan melibatkan 600 jumlah pempamer (syarikat), 20 pavilion antarabangsa, 45,000 atau 238,000 pelawat perdagangan mahupun awam, 410 tetamu luar negara dari kira-kira 59 negara selain pameran melibatkan 110 aset udara serta 110 aset maritim. – KOSMO! ONLINE


Keputusan tidak tanding dua jawatan tertinggi demi kepentingan parti
Oleh KOSMO

16 Januari 2023, 5:04 pm
KUALA LUMPUR – Ahli Majlis Tertinggi UMNO, Datuk Seri Ahmad Said menyifatkan keputusan perwakilan Perhimpunan Agung UMNO (PAU) 2022 tidak mempertandingkan jawatan presiden dan Timbalan Presiden adalah demi kepentingan parti.
Beliau berkata demikian, membidas kenyataan Timbalan Ketua Menteri Pulau Pinang, P. Ramasamy, bahawa keputusan tersebut membolehkan Datuk Seri Ahmad Zahid Hamidi terus kekal menerajui parti namun menjadi ‘duri dalam daging’ kepada parti dan Kerajaan Perpaduan.
“Itu tafsiran dia. Kita lihat dari perspektif parti. Nanti akan ada pilihan raya negeri (PRN). Bagi mereka parti hancur tak mengapa asalkan mereka menang.
“Parti (bagi kami), lebih penting dan kami tak mahu berpecah, berkelahi lagi. Yang di-Pertuan Agong pun sarankan begitu untuk Kerajaan Perpaduan,” katanya ketika sidang media di Auditorium UMNO, Menara Dato Onn, hari ini.
Sebelum ini Kosmo! melaporkan, perwakilan UMNO meluluskan usul agar tiada pertandingan dijalankan bagi jawatan presiden dan timbalan presiden parti itu kali ini.
Ahmad Said yang juga Ketua Badan Perhubungan UMNO Terengganu, ketika itu berkata, perkara itu dicapai dan mendapat persetujuan majoriti perwakilan pada (PAU) 2022.

Menurut beliau, hampir 90 peratus perwakilan menyokong usul agar tiada pertandingan dijalankan bagi jawatan presiden dan timbalan presiden parti. – KOSMO! ONLINE


Biadab, dia masih isteri orang – Caprice
Oleh HANISAH SELAMAT

16 Januari 2023, 5:23 pm
PETALING JAYA – Krisis rumah tangga pengarah Syamsul Yusof dengan isteri pertamanya, Puteri Sarah yang kini sudah memasuki fasa di Mahkamah Syariah terus memancing tumpuan ramai.
Ketika beberapa gadis menawarkan diri sebagai calon madu isteri kedua Syamsul, Ira Kazar, terselit seorang pemuda yang berkongsi video kononnya dia pula bakal suami baharu Puteri Sarah.
Biarpun sekadar gurauan, hantaran pemuda itu meraih teguran penyanyi rap dan aktivis kemanusiaan yang menyifatkan perkara tersebut sebagai tindakan biadab.
Katanya, tidak sepatutnya lelaki itu bergurau sedemikian kerana wanita yang dikatakan sebagai bakal jodohnya itu masih berstatus isteri orang.
“Minta maaf. Bagi saya, (perbuatan) ini agak biadablah. Kamu semua tak belajar ke apa. Dia masih status isteri orang,” kata pemilik nama sebenar Ariz Ramli itu.
Terdahulu, kenyataan pemuda yang secara berjenaka mahu berkahwin dengan Puteri Sarah menjadi tular, malah ramai menyokongnya kerana beranggapan pelakon itu sudah sekian lama berada dalam hubungan toksik.

Menerusi video yang tular, pemuda berusia 26 tahun itu meletakkan gambar Syamsul pada awal video dengan kapsyen ‘Salam Sol’, disusuli dua keping gambarnya.
“Kenalkan bakal suami Puteri Sarah, aku akan pastikan dia bahagia. Takkan nak biarkan bidadari secantik ni sedih,” katanya dalam paparan berkenaan.
Biarpun cukup disedari bahawa perkongsian tersebut sekadar konten dan bukannya sesuatu bersifat serius, ramai meninggalkan komen positif dengan memberi sokongan terhadap jejaka yang dipercayai anak seorang pemain gitar sebuah kumpulan rock itu.
“Ha sudah, lagi hensem (kacak) daripada Sol,” kata seorang pengikut laman TikTok.
“Harap Sol tengok, biar dia tahu kalau lepaskan ada ramai tunggu. Lulus,” tulis pemilik akaun lain.
Kemelut rumah tangga Syamsul dan Puteri Sarah yang berlanjutan sejak empat tahun lalu tiba di kemuncak apabila sutradara tersebut mendedahkan sudah bernikah di Thailand dengan Ira Kazar.
Selepas berbalas kenyataan di media sosial, hari ini Puteri Sarah menfailkan permohonan cerai terhadap suaminya itu di Mahkamah Syariah Kuala Lumpur. – KOSMO! ONLINE


LIMA’23: Perkhidmatan feri Langkawi diberi perhatian
Oleh SITI A'ISYAH SUKAIMI

16 Januari 2023, 5:21 pm
KUALA LUMPUR – Isu perkhidmatan feri di Langkawi, Kedah diberi perhatian oleh Kementerian Pengangkutan susulan penganjuran Pameran Udara dan Maritim Antarabangsa Langkawi 2023 (LIMA’23) yang akan meningkatkan lagi jumlah pengunjung ke situ.
Menteri Pengangkutan, Anthony Loke Siew Fook berkata, langkah tersebut adalah bagi memastikan kelancaran LIMA’23 sekali gus memudahkan pengunjung ke pameran antarabangsa tersebut yang berlangsung bermula 23 hingga 27 Mei depan.
“Sehubungan itu, kita sudah mengarahkan Jabatan Laut bersama pengendali feri untuk melihat isu tersebut termasuk meningkatkan kapasiti bagi menampung jumlah pengunjung sewaktu LIMA’23.
“Dari segi kapasiti Lapangan Terbang Antarabangsa Langkawi, ia menjadi satu isu memandangkan lokasi itu sudah dinaik taraf sejak penganjuran LIMA sebelum ini. Ini bukan kali pertama Langkawi sebagai tuan rumah LIMA.
“Justeru, kita yakin dapat menampung jumlah pengunjung dari pelbagai sudut pengangkutan termasuk teksi, e-hailing dan lain-lain,” katanya pada sidang akhbar selepas merasmikan LIMA’23 di Pusat Pameran dan Perdagangan Antarabangsa Malaysia (MITEC), di sini hari ini. – KOSMO! ONLINE


Cabutan WOW! Simpan SSPN 2023 tawar hadiah hampir RM500,000
Oleh NUR HUDA MUSA

16 Januari 2023, 4:57 pm
KUALA LUMPUR – Wang tunai berjumlah RM500,000 menanti 138 orang pemenang terdiri daripada pendeposit Skim Simpanan Pendidikan Nasional ( Simpan SSPN) Prime dan Plus menerusi Kempen Cabutan WOW! Simpan SSPN 2023.
Kempen tersebut diteruskan lagi tahun ini bagi menggalakkan penabungan dan sebagai penghargaan kepada pendeposit Simpan SSPN.
Cabutan kali ini terdiri daripada Cabutan Tahunan dan lima Cabutan Siri iaitu WOW! Gong Xi Ang Pow, WOW! Syoknya Raya, WOW! Merdeka, WOW! Superheroes dan WOW! Y.E.S 2023.
Ketua Eksekutif PTPTN, Ahmad Dasuki Abdul Majid berkata, lebih menarik lagi kempen kali ini memberi kelebihan bilangan cabutan berganda kepada pengguna aplikasi myPTPTN.
Katanya, pendeposit Simpan SSPN Prime yang membuat simpanan RM100 melalui myPTPTN, akan mendapat bilangan cabutan sebanyak lima cabutan manakala pendeposit Simpan SSPN Plus yang membuat simpanan RM50 melalui myPTPTN akan mendapat 10 cabutan.
“PTPTN sebagai agensi di bawah Kementerian Pengajian Tinggi (KPT) berperanan dalam memupuk budaya menabung bermula pada tahun 2004 dengan menyediakan instrumen simpanan melalui Simpan SSPN.

“Simpan SSPN terus berada di landasan yang kukuh sebagai produk simpanan yang berdaya saing dan setanding dengan produk simpanan lain di pasaran dengan pelbagai keistimewaan dan manfaat yang disediakan,” katanya ketika berucap pada Majlis Pelancaran Cabutan WOW! Simpan SSPN 2023 di sini hari ini.
Turut hadir Ketua Setiausaha Kementerian Pendidikan Tinggi (KPT), Datuk Seri Abdul Razak Jaafar.
Katanya, usaha berterusan dilakukan oleh PTPTN agar masyarakat Malaysia memperoleh manfaat daripada perancangan kewangan melalui produk simpanan yang diperkenalkan.
“Kerjasama strategik dengan pelbagai pihak berkepentingan turut dilipat gandakan dalam memastikan manfaat penabungan diperluaskan kepada semua lapisan masyarakat.
“PTPTN sentiasa menggalakkan penglibatan rakan strategik dalam memperkasakan penabungan melalui Simpan SSPN. Kolaborasi dari semua agensi kerajaan mahupun korporat yang berminat amat dialu-alukan sebagai penyumbang kepada akaun Simpan SSPN,” ujarnya. – KOSMO! ONLINE


Simpanan pencarum KWSP terlalu sedikit – PM
Oleh NORLIDA AKMAR IDROS dan SYED AZLAN SAYED HIZAR

16 Januari 2023, 5:01 pm
KANGAR – Kerajaan tidak melihat keputusan untuk membenarkan pengeluaran Kumpulan Wang Simpanan Pekerja (KWSP) buat masa ini adalah yang terbaik kerana majoriti pencarum mempunyai simpanan terlalu sedikit.
Perdana Menteri, Datuk Seri Anwar Ibrahim berkata, kerajaan perlu mempertimbangkan sama ada keperluan pengeluaran wang simpanan itu adalah sesuatu yang mendesak selain kesannya kepada masa depan pencarum.
“Kalau tengok orang yang simpan KWSP itu, duitnya sedikit sekali. Jadi saya kena timbang keperluan mendesak dan masa depan mereka.
“Saya telah semak dan majoriti pencarum mempunyai jumlah (simpanan) yang sangat kecil. Saya bimbang tentang masa depan mereka,” katanya.
Beliau berkata demikian ketika ditanya tentang gesaan pihak tertentu yang meminta kerajaan Pusat membenarkan pengeluaran KWSP untuk membantu rakyat yang terdesak.
Tambah Anwar, beliau tidak mahu meneruskan amalan pimpinan terdahulu yang gemar mengumumkan projek pembangunan untuk kerajaan negeri pada program dihadiri.

“Nanti semasa mesyuarat Pihak Berkuasa Pelaksanaan Koridor Utara (NCIA), baru kita akan muktamadkan perkara penting,” katanya.
Tambahnya, keputusan yang dibuat kelak akan menjurus kepada pembangunan ekonomi Perlis yang dilihat lebih malap berbanding negeri lain. – KOSMO! ONLINE


Mahkamah: Ira Kazar berdepan tindakan undang-undang, langgar injunksi
Oleh NUZULSHAM SHAMSUDDIN

16 Januari 2023, 4:36 pm
KUALA LUMPUR – Pelakon Puteri Sarah akan mengambil tindakan undang-undang terhadap Ira Kazar, kakaknya, dan bapa mereka, Kazaruddin Saisi kerana didakwa melanggar perintah injunksi oleh Mahkamah Sivil Kuala Lumpur, Jun tahun lalu.
Peguam Syarie, Datuk Akberdin Abdul Kader yang mewakili pelakon itu berkata, permohonan komital akan dibuat agar mahkamah menjatuhi hukuman penjara dan denda kepada Ira atau nama sebenarnya Faghira Fatini, 27, serta dua ahli keluarganya itu.
Menurutnya, mereka pernah melanggar perintah berkenaan sebelum ini dan akur dengan permintaan itu selepas pihaknya menghantar surat injunksi.
“Namun, kali ini pelanggaran yang dilakukan adalah amat dasyat kerana Ira tidak boleh sama sekali mengganggu Syamsul sehingga kes saman itu selesai. Ira melanggar perintah mahkamah dengan pergi ke luar negara untuk bernikah, tanpa izin mahkamah di sini,” katanya.
Peguam terbabit berkata demikian pada sidang media yang turut disertai Puteri Sarah selepas wanita terbabit memfailkan permohonan cerai di Kompleks Mahkamah Syariah Wilayah Persekutuan di sini hari ini.
Pada Jun tahun lepas, Puteri Sarah selaku plaintif memfailkan saman sivil di Mahkamah Sesyen di sini, terhadap Ira atas dakwaan menerima gangguan dan ugutan daripada wanita itu menerusi media sosial.

Puteri Sarah atau nama sebenar Puteri Sarah Liyana Megat Kamaruddin, 38, turut memperoleh perintah injunksi daripada mahkamah sama, antara lain bagi menghalang Ira menghampiri dan mengganggu plaintif, suami dan keluarganya.
Berdasarkan perintah injunksi yang dipersetujui oleh kedua-dua belah pihak (inter parte) pada Jun 2022, Ira tidak boleh menghampiri, mendekati atau berada dalam jarak 500 meter daripada Puteri Sarah atau Syamsul, keluarga kedua-dua individu itu, rakan pasangan itu, orang-gaji mereka dan kediaman mereka.
Selain itu, Ira juga dilarang untuk mengeluarkan, menyebar dan menghantar sebarang kenyataan atau apa sahaja bentuk gangguan kepada Puteri Sarah dalam media sosial sehingga kes selesai.
Perintah injunksi tersebut turut meliputi ahli keluarga Ira, wakilnya yang mempunyai kaitan atau hubungan, atau proksi kepada anak Kazar itu.
Kes saman sivil itu akan mula dibicarakan pada 27 Ogos ini. – KOSMO! ONLINE


[VIDEO] Wanita mohon kesan pemandu Perodua Axia langgar lari
Oleh FLORINA DERIS

16 Januari 2023, 3:59 pm
PETALING JAYA – Wanita meminta bantuan orang awam yang memiliki maklumat berkenaan kes langgar lari di Lebuh Raya Persekutuan untuk tampil membantu mengesan pemandu Perodua Axia yang merempuhnya.
Menurut perkongsian dimuat naik oleh Shannon Lee di media sosial, kejadian tersebut dipercayai berlaku berhampiran laluan keluar kawasan bebas di lebuh raya berkenaan.
“Insiden langgar lari yang berlaku pada jam 1:33 pagi tadi melibatkan sebuah kereta Perodua Axia dipercayai akibat pemandu berlumba dan menukar lorong sekali gus menyebabkan cermin sisi kereta mengalami kerosakan teruk.
“Malangnya, saya tidak sempat melihat nombor plat kenderaan tersebut. Jika ada sesiapa berada di lokasi kejadian ketika itu dan mencari Proton Saga berwarna perak, sila hubungi saya,” katanya menerusi hantaran tersebut.
Di ruangan komen, hantaran video tersebut telah mengundang pelbagai reaksi daripada netizen.
“Axia, adik kepada King (Myvi) buat hal lagi. Sila buat laporan polis segera dan semoga ada rakaman kamera litar tertutup (CCTV) di lebuh raya dapat menangkap nombor plat kereta tersebut,” komen pengguna, Luminary My.

“Sayang betul tidak dapat nombor plat kenderaan itu. Jika tidak, pasti boleh membuat laporan polis dengan alasan langgar lari dan memandu dengan laju,” tulis John Son pula. – KOSMO! ONLINE


Pantai Sungai Kajang disita, JPNS diminta bagi penjelasan
Oleh ISKANDAR SHAH MOHAMED

16 Januari 2023, 4:11 pm
KUALA SELANGOR – Jabatan Perhutanan Negeri Selangor (JPNS) diminta memberi penjelasan terperinci mengenai tindakan sitaan di Pantai Sungai Kajang, Tanjong Karang di sini, sejak 10 Januari lalu.
Ahli Parlimen Tanjong Karang, Datuk Dr. Zulkafperi Hanapi berkata, tindakan sita itu menimbulkan persoalan kepada penduduk, pengunjung dan peniaga di kawasan tersebut.
Katanya, kekeliruan tindakan itu timbul berikutan kawasan pantai berkenaan bukan bagi kegunaan peribadi namun lokasi orang awam.
“Keadaan itu menyebabkan semua peniaga sepanjang jalan berdekatan terjejas teruk dan banyak gerai juga terpaksa ditutup, selain penduduk setempat tiada lagi tempat untuk bersantai, beriadah dan menikmati suasana matahari terbenam pada sebelah petang,” katanya hari ini.
Jelas Zulkafperi, lokasi itu sebelum ini menjadi kawasan lambakan sampah kotor dan berbau busuk.
“Penduduk sudah bergotong-royong membersihkannya dan menjadikan ia sebagai lokasi bersantai pagi dan petang dan mereka turut membina bangsal, meja dan beberapa kerusi batu hasil sumbangan pihak tertentu.

“Secara peribadi, saya merasakan Pantai Sungai Kajang itu berkepentingan awam dan berpotensi besar untuk dibangunkan,”  katanya.
Berdasarkan notis pemberitahuan itu, sitaan dilakukan berikutan disyaki berlaku kesalahan hutan mengikut Akta Perhutanan Negara.
Dalam pada itu, difahamkan kerajaan negeri akan memberi maklum balas mengenai perkara berkenaan dalam tempoh terdekat. – KOSMO! ONLINE


Hilang kawalan punca Vellfire rempuh kenderaan JPJ
Oleh AZMI NORDIN

16 Januari 2023, 4:12 pm
PETALING JAYA – Kereta jenis Toyota Fortuner milik Jabatan Pengangkutan Jalan (JPJ) rosak selepas dilanggar kenderaan pelbagai guna (MPV) jenis Toyota Vellfire yang hilang kawalan di Lebuh Raya Lembah Klang Baru (NKVE) selepas tol Damansara, di sini, malam semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan kemalangan melibatkan dua buah kenderaan itu kira-kira pukul 12.10 pagi tadi.
Katanya, siasatan awal mendapati kemalangan itu telah berlaku sekitar pukul 10 malam, semalam.
“Kejadian berlaku apabila MPV Toyota Vellfire yang dipandu di lorong kiri oleh seorang lelaki tempatan berusia 41 tahun telah hilang kawalan.
“Ekoran itu, kereta Toyota Fortuner milik JPJ yang sedang melakukan rondaan di lorong kecemasan telah terbabas ke kiri jalan selepas berlanggar dengan kereta Toyota Vellfire tersebut,” katanya dalam kenyataan hari ini.
Menurut Fakhruddin, akibat perlanggaran itu, anggota JPJ lelaki berusia 38 tahun yang berada di sebelah kiri pemandu mengalami kecederaan ringan di bahu.

“Mangsa telah dibawa ke Hospital Columbia untuk menerima rawatan lanjut. Kes disiasat dibawah Seksyen 43 (1) Akta Pengangkutan Jalan (APJ) 1987,” katanya. -KOSMO ONLINE.


10 gerai diroboh, peniaga terpaksa berpindah ke lokasi baharu
Oleh NOR AINNA HAMZAH

16 Januari 2023, 4:32 pm
REMBAU – Setelah hampir setahun berbincang, 10 peniaga di Sungai Layang di sini akhirnya bersetuju untuk berpindah ke kios baharu yang disediakan Majlis Daerah Rembau dengan kadar sama iaitu RM30 sebulan.
Yang Dipertua Majlis Daerah Rembau (MDR) merangkap Pegawai Daerah Rembau, Mohamad Najib Mustaf berkata, sembilan peniaga sudah pun berpindah lebih awal, manakala seorang lagi telah berpindah semalam sebelum kerja-kerja meroboh dan pembersihan dilaksanakan.
Menurutnya, dari jumlah tersebut, tujuh peniaga bersetuju untuk bepindah ke kiosk baharu yang terletak juga di lokasi yang sama, manakala tiga lagi peniaga berniaga di lokasi gerai MDR yang lain.
“Tindakan meroboh serta membersihkan kedai lama ini harus diambil memandangkan projek pembangunan terbaru di daerah ini iaitu Taman Seraya Rembau akan disediakan kemudahan persimpangan jalan lampu isyarat.
“Persimpangan ini akan dinaik taraf dari dua lorong kepada lima lorong dan secara tak langsung melibatkan gerai-gerai sedia ada di tepi jalan,” katanya kepada pemberita ketika ditemui di Kios Sungai Layang, di sini hari ini.
Ujar Mohamad Najib lagi, MDR telah mengadakan perjumpaan dengan semua peniaga terlibat pada 13 April lalu bersama Exco Kerajaan Negeri, Datuk Mohd Taufek Abd Ghani di Dewan Orang Ramai Chengkau bagi mencapai kata sepakat di mana majoritinya bersetuju.

Malah menurut beliau, bagi membantu peniaga yang kurang berkemampuan, MDR telah mendapatkan kerjasama daripada jabatan lain seperti Baitulmal, Jabatan Kebajikan Masyarakat (JKM), Pejabat Daerah dan Tanah Rembau (Bahagian Perumahan) dan Bahagian Perumahan SUKNS untuk sama-sama membantu peniaga di dalam proses perpindahan ke kiosk yang baharu. – KOSMO! ONLINE


Poligami itu indah kalau suami berlaku adil – Puteri Sarah
Oleh NUR EMIRA SAIZALI

16 Januari 2023, 4:39 pm
KUALA LUMPUR – “Poligami itu indah kalau suami berlaku adil.”
Itu yang ditegaskan oleh pelakon, Puteri Sarah Liyana Megat Kamaruddin mengenai pergolakan rumah tangganya apabila Syamsul Yusof yang bertindak berkahwin kali kedua dengan Ira Kazar pada 6 Januari lalu di Thailand.
Ujar Puteri Sarah, dia bukanlah seorang wanita yang bersikap antipoligami seperti dilabelkan ramai sebelum ini.
“Ingin ditekankan bahawa saya bukanlah antipoligami dan ada juga orang label saya sebagai isteri derhaka kerana menuntut cerai.
“Sebenarnya poligami itu indah jika seorang suami itu bersikap adil tetapi saya ditipu oleh suami sendiri sebab dia sendiri tidak mahu berbincang sebelum ini.
“Jadi, semua benda pun sudah berlaku dan selama ini sudah berusaha untuk menyelesaikan masalah rumah tangga,” katanya kepada Kosmo! Online hari ini.

Katanya lagi, dia reda dengan aturan hidup terutama apabila sudah memperjuang hak dan mempertahan rumah tangganya selama sembilan tahun.
“Saya sudah tunaikan tanggungjawab sebagai seorang isteri dan melakukan yang terbaik.
“Selain itu, saya sudah bincang dengan ahli keluarga dan mereka semua setuju dengan tindakan yang dibuat hari ini,” katanya lagi.
Disoal kesihatan mental selepas melalui kemelut rumah tangga yang tidak berkesudahan, pelakon Suri Hati itu memberitahu keadaan emosinya masih baik.
“Bila ada kerja di set penggambaran, saya rasa lebih kuat kerana dapat jumpa kawan-kawan dan bersosial.
“Segala masalah saya letak di belakang dan berasa sangat lega sekarang,” katanya.
Sementara itu, kedua-dua anaknya berada dalam keadaan baik dan tidak mengetahui kehadiran dirinya ke mahkamah hari ini.
“Anak-anak tidak tahu apa-apa dan mereka masih berada di bawah jagaan mak dan ibu mentua saya.
“Mereka gembira seperti biasa dan tidak tahu apa-apa mengenai proses permohonan perceraian hari ini,” ujarnya.
Semalam, pemilik nama penuh Puteri Sarah Liyana hadir ke Kompleks Mahkamah Syariah Wilayah Persekutuan bagi memfailkan perceraian terhadap suaminya, Syamsul Yusof.
Kemelut rumah tangga pasangan popular terbabit berlarutan sejak empat tahun lalu dan meledak apabila Syamsul mendedahkan sudah bernikah kali kedua pada 6 Januari lalu.
Sarah dan Syamsul mendirikan rumah tangga pada 8 Mac 2014 dan dikurniakan dua cahaya mata iaitu Syaikhul Islam, 5, serta Sumayyah kini berusia 3 tahun. – KOSMO! ONLINE


Selangor tambah RM21.1juta baiki cerun tanah runtuh di Batang Kali
Oleh MOHD YUNUS YAKKUB

16 Januari 2023, 4:04 pm
SHAH ALAM – Sebanyak RM21.1juta tambahan peruntukan bagi pembaikan cerun di lokasi tanah runtuh Batang Kali, Hulu Selangor dekat sini.
Menteri Besar Selangor, Datuk Seri Amirudin Shari berkata, ini selepas laporan bencana tanah runtuh di lokaliti itu dibentangkan kepada Majlis Mesyuarat kerajaan Negeri (MMKN).
“Kerajaan negeri bersetuju untuk menambah peruntukan sebanyak RM21.1 juta bagi pembaikan cerun hasil cadangan daripada Jabatan Kerja Raya.
“Selain itu, garis panduan berhubung aktiviti perniagaan serta tapak perkemahan akan diusahasama oleh kerajaan negeri dan pihak berkuasa tempatan untuk meningkatkan keselamatan warga Selangor yang menjalankan aktiviti-aktiviti ini,” katanya dalam kenyataaan hari ini.
Sebelum ini, insiden tanah runtuh di jalan Batang Kali- Getting Highlands yang turut menarapkan sebahagian tapak perkhemahan Father’s of Organics itu telah menyebabkan 31 nyawa terkorban.
Jelas Amirudin, kerja-kerja pengukuhan tebing di Bukit Permai Fasa 2 sedang dilaksanakan sementara menanti laporan penuh analisa daripada Pejabat Daerah dan Tanah Hulu Langat disiapkan.

Ujarnya, Majlis Perbandaran Ampang Jaya telah mengeluarkan notis kepada penduduk 15 buah rumah supaya dikosongkan kerana kawasan tersebut tidak selamat untuk diduduki akibat pergerakan tanah susulan kejadian tanah runtuh di lokaliti tersebut.
“Selain itu, kerajaan negeri telah memperuntukan RM50 juta bagi projek turapan jalan raya yang akan dilaksanakan dalam masa terdekat pada tahun ini.
“Usaha ini yang melibatkan penyelenggaraan serta pelebaran jalan di bawah kelolaan negeri akan dipengerusikan Exco Infrastruktur dan Pertanian Negeri, Ir. Izham Hashim,” katanya.
Dalam pada itu, beliau menjelaskan komitmen kerajaan negeri untuk membaik pulih, menyelenggara serta menaik taraf fasiliti kemudahan awam di setiap kawasan Dewan Undangan Negeri (DUN) akan diteruskan menerusi Projek Selangor Penyayang Fasa 2 dengan peruntukan RM500,000 bagi setiap DUN bermula akhir Februari ini. -KOSMO!ONLINE


KPDN Melaka rekod nilai rampasan RM4.9 juta tahun 2021
Oleh AMRAN MULUP

16 Januari 2023, 4:19 pm
MELAKA – Kementerian Perdagangan Dalam Negeri dan Kos Sara Hidup (KPDN) Melaka merekodkan rampasan bernilai RM4.9 juta membabitkan 317 kes sejak Januari sehingga 31 Disember lalu.
Pengerusi Jawatankuasa Perpaduan, Hubungan Masyarakat, Tenaga Kerja dan Hal Ehwal Pengguna negeri, Ngwe Hee Sem berkata, jumlah itu merupakan hasil pemeriksaan yang dilakukan ke atas 30,021 premis serta 785 aduan yang diterima daripada orang ramai.
“Sebanyak 20 kes telah direkodkan di bawah Akta Kawalan Bekalan 1961 dengan nilai rampasan sebanyak RM4.8 juta dan kompaun RM30,000 telah dikeluarkan.
“Kesalahan di bawah Akta Kawalan Harga dan Anti Pencatutan 2011 merekodkan kes tertinggi dengan sebanyak 189 kes bersama nilai rampasan berjumlah 1,549.70, manakala kompaun berjumlah RM35,600,” katanya selepas melancarkan Skim Harga Maksimum Musim Perayaan (SHMMP) Tahun Baru Cina 2023 di sebuah pasaraya di Cheng di sini, hari ini.
Dalam pada itu Hee Sem berkata, peniaga di negeri ini khususnya di kawasan tumpuan pelancong di Bandar Hilir diingatkan untuk mematuhi arahan meletakkan tanda harga jika bagi mengelak dikenakan tindakan kompaun serta-merta.
“Saya lihat peniaga di Jonker Walk ada yang masih degil walaupun sudah ditegur, semalam hasil tinjauan bersama Ketua Menteri, Datuk Seri Sulaiman Md. Ali mereka masih tidak meletakkan tanda harga.

“Kita memang tidak akan berikan amaran seperti sebelum ini sebaliknya peniaga akan terus diberikan notis kompaun serta-merta,” katanya. – KOSMO! ONLINE


2 pendaki wanita terkandas di Taman Negara Gunung Gading selamat
Oleh CHERINE JON

16 Januari 2023, 4:24 pm
KUCHING -Pasukan penyelamat terpaksa membawa dua pendaki wanita yang terkandas di Taman Negara Gunung Gading untuk bermalam, sebelum membawa mereka turun pada pagi tadi.
Jurucakap Pusat Gerakan Operasi Bomba Sarawak berkata ia untuk tujuan keselamatan memandangkan laluan untuk turun dalam keadaan gelap serta licin.
“Mangsa dijumpai pada pukul 2.21 pagi berdekatan Batu Berkubu (Kilometer 6.4) dalam keadaan kesejukan dan keletihan.
“Pihak bomba telah memberi minuman serta selimut yang dibawa semasa operasi mencari dan menyelamat (SAR),” katanya dalam kenyataan, hari ini.
Menurutnya, kedua-dua mangsa yang berusia 57 dan 53 tahun itu berjaya dibawa turun pada pukul 12.10 tengah hari tadi, dengan jarak perjalanan sejauh dua kilometer melalui trek asal.
“Kedua-dua mangsa tidak mengalami sebarang kecederaan, kemudian diserahkan kepada pihak polis untuk tindakan selanjutnya,” ujarnya.

Terdahulu, katanya bilik kawalan Balai Bomba dan Penyelamat (BBP) Lundu menerima panggilan dari Ibu Pejabat Polis Daerah (IPD) Lundu memaklumkan terdapat dua mangsa terkandas di Taman Negara Gunung Gading, semalam. – KOSMO! ONLINE


Lelaki warga emas rentung rumah terbakar
Oleh ASLIZA MUSA

16 Januari 2023, 4:04 pm
BAGAN DATUK – Seorang lelaki warga emas ditemui rentung manakala cucu perempuannya cedera dalam kejadian kebakaran sebuah rumah di Jalan Bagan Ikan di sini hari ini.
Mangsa, Ong Chok Seng, 82, ditemui maut setelah terperangkap di dalam bilik di rumah berkenaan.
Ketua Balai Bomba dan Penyelamat (BBP) Hutan Melintang, Asmahisham Ab. Aziz berkata, sepasukan anggota diatur gerak ke lokasi kejadian tersebut selepas menerima maklumat pada pukul 6.42 pagi.
Katanya, kejadian kebakaran melibatkan enam buah rumah kelas C yang terbakar hampir 90 peratus selain dua buah kereta dan sebuah motosikal.
Menurut beliau, ketika kejadian, hanya mangsa dan cucunya berada di rumah berkenaan.
Katanya, mayat mangsa diserahkan kepada pihak polis untuk tindakan lanjut.

“Kebakaran berjaya dipadamkan pada pukul 8.06 pagi. Pihak forensik bomba kini menjalankan siasatan berhubung punca-punca kebakaran tersebut.
“Operasi yang tamat pada pukul 1.21 petang itu dibantu anggota dari BBP Teluk Intan selain Pasukan Bomba Sukarela (PBS) Sungai Tiang dan PBS Bagan Datuk,” katanya. – KOSMO! ONLINE


Pelakon lelaki popular didakwa di mahkamah esok
Oleh AZMI NORDIN

17 Januari 2023, 11:38 pm
KUALA LUMPUR – Pelakon lelaki popular yang ditangkap kerana didakwa menumbuk dan menendang penghuni sebuah kondominium di Segambut, di sini akan dihadapkan ke Mahkamah Kuala Lumpur, esok.
Ketua Polis Daerah Sentul, Asisten Komisioner Beh Eng Lai berkata, individu berusia 37 tahun itu akan didakwa esok di bawah Seksyen 323 Kanun Keseksaan.
“Dia dijangka akan dituduh di Mahkamah Kuala Lumpur pukul 9 pagi, esok.
”Pendakwaan terhadapnya dilakukan mengikut Seksyen 323 Kanun Keseksaan,” katanya dalam kenyataan hari ini.
Terdahulu media melaporkan, pelakon lelaki berusia pertengahan 30-an itu direman tiga hari selepas disyaki menumbuk dan menendang seorang penghuni kondominium di Segambut, di sini, Jun lalu.
Pelakon yang mendiami kondominium sama dilaporkan menumbuk dan menendang mangsa selepas rakan mangsa yang hendak menghantar minyak masak dilarang memasuki kawasan kondominium berkenaan oleh pengawal keselamatan di situ.

Kejadian dipercayai berlaku selepas berlaku pertengkaran mulut antara mangsa dengan pengawal keselamatan sebelum pelakon terbabit datang secara tiba-tiba dan memukul mangsa. – KOSMO! ONLINE


Lelaki didenda RM3,000 kerana buang puntung rokok atas jalan
Oleh KOSMO!

17 Januari 2023, 8:00 pm
LONDON – Seorang lelaki dikenakan kompaun £558 (RM2,946) selepas membuang puntung rokok di atas jalan  di hadapan pegawai penguatkuasa majlis perbandaran, lapor akhbar Metro UK semalam.
Alex Davis  ketika itu berjalan kira-kira 20 meter di hadapan kakitangan majlis perbandaran di Gloucestershire, England, apabila dia membuang puntung rokok di atas jalan sebelum berlalu.
Pegawai Penguatkuasa Jalan itu kemudian menghampiri Davis dan memberikan notis saman kepadanya kerana membuang sampah merata-rata pada Ogos tahun lalu.
Namun, dia gagal membayar denda permulaan sebanyak £150 (RM792) dan didapati bersalah ketika dibicarakan di mahkamah majistret Bristol semalam.
Dia diarah membayar denda berjumlah £220 (RM1,162), bersama-sama kos sebanyak £250 (RM1,320) dan surcaj sebanyak £88 (RM464), menjadikan jumlah keseluruhan £558 (RM2,946).
Ahli majlis yang bertanggungjawab untuk penguatkuasaan alam sekitar di Majlis Perbandaran Gloucestershire Selatan, Rachael Hunt berkata: “Puntung rokok adalah satu daripada sampah yang paling kerap ditemui oleh pegawai penguatkuasa kami, terutamanya di jalan raya.

“Lelaki ini didapati bersalah kerana membuang sampah merata-rata dan mengakui kesalahannya namun, dia tidak membayar denda yang dikenakan. Justeru, perkara ini dibawa ke mahkamah,” ujarnya. – Agensi


Model 70-an dipuji netizen kerana gayakan pakaian renang
Oleh KOSMO!

17 Januari 2023, 8:30 pm
NEW YORK –  Seorang wanita  berusia awal 70-an menjadi model dan mempunyai ramai pengikut di laman sosial kerana dia memberikan penampilan berbeza berbanding warga emas lain, lapor portal berita New York Post semalam.
Wanita itu, Hip Heidemann yang mendakwa memulakan kerjaya peragaan pada usia 69 tahun, menyiarkan video di media sosial yang memaparkan dia memakai pelbagai pakaian renang.
“Pakaian renang tidak sesuai dengan usia (sepertinya). Saya sebaliknya berkata, pakai apa sahaja yang membuat anda berasa baik,” kata Heidemann yang dilaporkan berusia 73 tahun.
“Saya benar-benar terdiam setiap kali saya melihat anda di sini,” puji seorang netizen lain yang merujuk kepada Heidemann sebagai seorang ratu.
“Anda adalah inspirasi,” tulis netizen lain yang bersemangat.
“Awak nampak hebat!! Teruskan memakai apa yang anda suka!” demikian menurut komen  seorang lagi netizen.

Heidemann yang menandatangi perjanjian dengan syarikat permodelan NEXT Models, merupakan seorang bekas pramugari. – Agensi


Piala Dunia: Malaysia hilang khidmat Shahril
Oleh MUHAMMAD ZUHAILY BADLISHAH

17 Januari 2023, 11:59 pm
BHUBANESWAR – Malaysia menerima tamparan hebat apabila Muhammad Shahril Saabah mengalami kecederaan ketika menewaskan Chile 3-2 pada aksi kedua Kumpulan C Piala Dunia Hoki 2023 di Rourkela semalam.
Penyerang berusia 28 tahun itu disahkan mengalami hamstring sekali gus terlepas aksi terakhir Kumpulan C menentang New Zealand di Stadium Kalinga di sini pada Khamis ini.
Pengurus skuad hoki negara, Datuk Mirnawan Nawawi menjelaskan, ketua jurulatih, A. Arul Selvaraj masih memikirkan sama ada mahu menggantikan tempat Shahril dengan dua pemain simpanan yang dibawa untuk aksi berdepan New Zealand.
“Shahril mengalami hamstring kaki kiri ketika menentang Chile. Berkemungkinan besar dia akan digantikan oleh salah seorang pemain simpanan yang dibawa ke sini.
“Arul akan membuat pengumuman tidak lama lagi. Ia sama ada antara Tengku Nasrul Ikmal (Hakimie Tengku Abd. Rahim) atau Shahmie Irfan Suhaimi,” katanya. – KOSMO! ONLINE


Nekad terjun tasik selamatkan mangsa kemalangan
Oleh ADNAN IBRAHIM

17 Januari 2023, 9:53 pm
BATU PAHAT – Seorang lelaki nekad terjun selepas melihat sebuah kereta Perodua Myvi terjunam ke dalam Tasik Merdeka di Jalan Parit Bilal di sini hari ini untuk menyelamatkan mangsa.
Tindakan berani itu dilakukannya semata-mata untuk menyelamatkan mangsa selepas melihat tiada orang datang membantu.
Suzaini Mohd. Sadali, 43, berkata, tindakan nekadnya itu dilakukan selepas melihat pemandu kereta berkenaan hampir lemas dan tenggelam ke dalam tasik.
Katanya, tindakan pertamanya adalah menarik lelaki berkenaan ke tepi tebing sebelum dibantu oleh orang ramai yang menyaksikan kejadian itu.
“Dua lagi mangsa perempuan yang sudah keluar dari kereta yang terjunam itu saya arahkan duduk diam di atas kereta sebelum tindakan bantuan susulan dilakukan.
“Dengan menggunakan kayu, saya mengarahkan mereka berpaut satu persatu sebelum berjaya dibawa naik ke tebing,” katanya ketika dihubungi Kosmo!.

Menurut Suzaini, ketika kejadian dia bersama anak lelakinya yang berusia 12 tahun dalam perjalanan balik dari hospital ke rumah mereka di Parit Bayu Emas.
Suzaini turut bersyukur kerana ketika menyelamatkan mangsa lelaki itu dia turut hampir kehabisan nafas, namun berjaya menggagahkan diri membawa ke tepi.
Sementara itu, Ketua Polis Daerah Batu Pahat, Asisten Komisioner Ismail Dollah berkata, anggota di Ibu Pejabat Polis Daerah (IPD) Batu Pahat menerima panggilan orang awam berhubung kejadian itu pada jam 1.30 tengah hari.
Katanya, siasatan awal mendapati kemalangan berlaku semasa kereta berkenaan yang dipandu seorang lelaki bersama dua rakan wanitanya berusia 25 hingga 28 tahun dalam perjalanan dari arah Tongkang Pechah menghala ke arah Batu Pahat.
“Apabila sampai di tempat kejadian, kereta dipandu telah hilang kawalan lalu terbabas dan terus masuk ke dalam tasik di sebelah kanan jalan.
“Kes disiasat di bawah Peraturan 10 Kaedah-Kaedah Lalu Lintas Jalan 1959 (Rule 10 LN 166/59) bagi kesalahan gagal mengawal kenderaan,” katanya. – KOSMO! ONLINE


Saksi kes mayat dikerat dalam bagasi diperlukan polis
Oleh AZMI NORDIN

17 Januari 2023, 11:12 pm
SUNGAI BULOH – Saksi bagi kes penemuan mayat dikerat dan disumbat dalam bagasi di kilometer 447 Lebuh Raya Utara Selatan, di sini diminta tampil untuk membantu siasatan pihak polis.
Ketua Polis Daerah Sungai Buloh, Superintendan Shafa’aton Abu Bakar berkata, pihaknya menerima panggilan berkaitan kejadian itu sekitar pukul 11.44 pagi tadi daripada orang awam.
Katanya, siasatan awal di lokasi mendapati satu badan manusia dijumpai tanpa kaki, tangan dan juga kepala.
“Di lokasi yang sama, pihak kami turut menemukan sebuah bagasi di dalamnya mempunyai kaki, tangan dan juga kepala mangsa,” katanya dalam kenyataan hari ini.
Menurut Shafa’aton, identiti mangsa masih belum dikenal pasti kerana tiada dokumen pengenalan diri bersamanya.
Jelas beliau, mayat telah dihantar ke Hospital Sungai Buloh untuk dibedah siasat.

“Oleh itu, kes di siasat dibawah 302 Kanun Keseksaan.
“Saksi yang mempunyai maklumat berkaitan kejadian boleh menghubungi Pegawai Penyiasat Inspektor Aruneswaari Arumugam di talian 012-6972996 atau Ibu Pejabat Polis Daerah (IPD) Sungai Buloh di talian 03-61574745 atau mana-mana balai polis berhampiran,” katanya. – KOSMO! ONLINE


Permohonan Geran Anugerah Merdeka dibuka sehingga 1 Mei
Oleh NURUL IZZATI ZAINI

17 Januari 2023, 9:20 pm
PETALING JAYA – Geran Anugerah Merdeka untuk Penempatan Antarabangsa Edisi ke-9 yang ditawarkan setiap dua tahun sekali, kini dibuka untuk permohonan sehingga 1 Mei 2023.
Setiausaha Lembaga Pemegang  Amanah Merdeka Award Trust, Kerina Fauzi berkata, melalui geran ini, rakyat Malaysia di bawah umur 35 tahun yang cemerlang serta berbakat dapat memohon penempatan jangka pendek di mana-mana universiti, institusi dan organisasi terkemuka di peringkat global.
“Selain itu, penerima geran ini turut berpeluang untuk menjalin dan memupuk rangkaian professional yang kukuh dengan pakar global di bawah institusi yang diiktiraf di peringkat antarabangsa.
“Apabila mereka pulang ke tanah air, harapan kami adalah agar mereka dapat berkongsi penemuan dan pengalaman masing-masing demi impak yang lebih besar, ke arah masa depan yang mampam,” katanya dalam satu kenyataan hari ini.
Tambah Kerina, sepanjang beberapa tahun ini, pihaknya telah melihat peningkatan bukan sahaja dari segi kualiti permohonan, malah turut menerima permohonan yang lebih banyak dan pelbagai.
Ujarnya lagi, calon yang terpilih telah diterima masuk ke institusi terbaik dunia sekali gus menunjukkan bahawa bakat Malaysia terus berada di tahap yang membanggakan.

“Melalui geran ini, kami berhasrat untuk dapat terus mewujudkan generasi rakyat Malaysia yang ingin mengecap kecemerlangan.
“Penerima yang layak akan dipilih melalui penilaian teliti oleh Sekretariat Anugerah Merdeka dan Jawatankuasa Pengasas daripada PETRONAS dan Shell, diikuti oleh Jawatankuasa Pemilihan, diikuti keputusan muktamad oleh Lembaga Pemegang Amanah Anugerah Merdeka,” katanya.
Penerima terpilih akan dianugerahkan dengan yuran pengajian penuh, serta penginapan dan perjalanan yang ditanggung sepenuhnya sepanjang tempoh penempatan jangka pendek sehingga tiga bulan, selepas diterima oleh institusi pilihan.
Warga negara Malaysia yang beraspirasi digalakkan untuk memohon sekarang di laman The Merdeka Award – Grant Application, berserta dokumen dan butiran sokongan sebelum tarikh tutup permohonan.
Merdeka Award Trust telah ditubuhkan oleh PETRONAS dan Shell pada 27 Ogos 2007, untuk mengiktiraf dan memberi penghormatan kepada individu dan organisasi yang cemerlang. – KOSMO! ONLINE


Orang senang lupa diri bila sudah kaya – Bill Gates
Oleh KOSMO!

17 Januari 2023, 10:51 pm
LOS ANGELES – Pengasas bersama Microsoft, Bill Gates menyatakan bahawa mempunyai terlalu banyak wang boleh membuatkan seseorang ‘lupa diri’ dengan realiti dunia, lapor portal berita Metro.co.uk semalam.
Bilionair itu meluangkan masa daripada menjalankan tugas di yayasannya untuk menjawab soalan pengguna laman perbincangan Reddit tentang pelbagai topik termasuk perubahan iklim, program komputer ChatGPT dan telefon pintar yang digunakannya.
Apabila didesak tentang ketidaksamaan yang berlaku di dunia, Gates yang menduduki tangga keenam manusia paling kaya bersikap realistik tentang perkara itu.
“Dari segi kekayaan yang amat sangat, saya fikir mereka harus membayar lebih banyak cukai dan mereka harus memberikan kekayaan (memberi derma) dari semasa ke semasa,’ katanya.
Apabila ditanya tentang kewujudan bilionair beretika, beliau menjawab: ‘Menjadi kaya dengan mudah boleh membuat anda ‘lupa diri’.
Sejak beberapa tahun kebelakangan ini, Gates telah mendedikasikan dirinya untuk menangani krisis iklim dengan melabur dalam syarikat tenaga bersih dan cuba mengehadkan pelepasan karbon dioksida.

Beliau juga menulis buku mengenai perkara itu.
“Adalah penting untuk mengingati bahawa kehidupan di negara miskin adalah sukar sekarang,’ jawab Gates apabila ditanya mengenai keadaan tindak balas iklim dunia.
“Terdapat bahagian dunia di mana lebih 10 peratus kanak-kanak mati sebelum mereka berumur 5 tahun dan lebih 30 peratus lagi mengalami masalah kekurangan zat makanan, katanya.- Agensi


Anwar terima kunjungan hormat Menteri Luar Singapura
Oleh MOHD RIDZAUDDIN ROSLAN

17 Januari 2023, 9:27 pm
PUTRAJAYA – Hubungan diplomatik antara Malaysia dan Singapura terus diperkukuh apabila Perdana Menteri, Datuk Seri Anwar Ibrahim menerima kunjungan hormat daripada Menteri Luar Singapura, Tuan Yang Terutama Dr. Vivian Balakrishnan di Perdana Putra di sini petang tadi.
Perkara itu dimaklumkan Perdana Menteri menerusi hantaran di Facebook rasmi beliau yang antara lain menjelaskan kedua-dua pemimpin saling bertukar pandangan dalam sesi pertemuan itu.
“Semasa kunjungan hormat tersebut, kami bertukar-tukar pandangan mengenai pelbagai isu dua hala dan serantau yang menjadi kepentingan bersama.
“Saya turut menyatakan hasrat untuk memberi tumpuan kepada ekonomi dan bersama mencapai kemajuan dalam menyelesaikan isu-isu dua hala yang tertunggak secara komprehensif,” katanya. – KOSMO! ONLINE


EPMB, TSG kerjasama bangunkan infrastruktur bateri EV
Oleh KOSMO!

17 Januari 2023, 8:24 pm
PETALING JAYA – Syarikat tersenarai di pasaran utama Bursa Malaysia, EP Manufacturing Berhad (EPMB) menjalin kerjasama bersama anak syarikat Tenaga Nasional Berhad untuk melancarkan stesen pertukaran bateri dan infrastruktur berkaitan di seluruh ASEAN, termasuk Malaysia.
EPMB melalui anak syarikat milik penuhnya, EP Blueshark Sdn. Bhd. menandatangani Memorandum Persefahaman (MoU) dengan Tenaga Switchgear Sdn. Bhd. (TSG) hari ini untuk meneroka peluang bagi menyetempatkan pengeluaran bateri dan stesen tukar bateri di peringkat serantau.
Kedua-dua pihak juga akan meneroka peluang untuk menyatukan stesen pertukaran bateri dan rangkaian infrastruktur di pasaran yang disasarkan, serta meneroka peluang membangunkan stesen tukar bateri melalui rangkaian TSG di rantau ini.
Pemangku Ketua Pegawai Eksekutif EPMB, Lim Sim Yee berkata, pihaknya sedang berusaha melancarkan perniagaan kenderaan elektrik (EV) dua roda secara komersial di Malaysia dan ke negara-negara ASEAN lain.
“Untuk menjalankan perniagaan ini tanpa gangguan, kami memerlukan infrastruktur stesen pertukaran bateri yang dibina dengan baik di pasaran sasaran,” katanya dalam satu kenyataan.
TSG, yang diperbadankan pada 1994 terlibat dalam pembuatan alatan suis voltan sederhana dan tinggi di Asia Tenggara bagi sistem pengagihan elektrik dan turut menerokai produk peralihan tenaga termasuklah pengecas EV arus ulang alik (AC) dan arus terus (DC), serta infrastruktur pertukaran bateri.

EPMB turut bekerjasama dengan syarikat teknologi antarabangsa, Sharkgulf Technologies Group Limited untuk mengeluarkan, memasang dan mengedarkan EV dua roda berkuasa bateri di Malaysia dan seluruh rantau ASEAN. – KOSMO! ONLINE


Mavcom buat pemeriksaan mengejut di KLIA, KLIA2
Oleh KOSMO!

17 Januari 2023, 7:06 pm
PETALING JAYA – Suruhanjaya Penerbangan Malaysia (Mavcom) telah menjalankan pemeriksaan mengejut di Lapangan Terbang Antarabangsa KL (KLIA) dan Lapangan Terbang Antarabangsa KL 2 (klia2) sebagai persediaan menghadapi waktu sibuk bagi perjalanan Tahun Baharu Cina hujung minggu ini.
Pemeriksaan tersebut bertujuan untuk menilai kesiapsiagaan operasi syarikat-syarikat penerbangan dan lapangan terbang terutamanya pada musim-musim perayaan atau cuti di mana trafik penumpang dijangka meningkat.
Pemeriksaan tersebut dilaksanakan susulan kelulusan daripada suruhanjaya terhadap permohonan oleh syarikat-syarikat penerbangan untuk 316 penerbangan tambahan bagi tempoh 18 hingga 31 Januari 2023.
Semalam, Mavcom  telah mengeluarkan surat peringatan kepada semua syarikat-syarikat penerbangan tempatan supaya mematuhi jadual penerbangan dan slot-slot yang diluluskan.
Pemeriksaan tersebut disertai oleh anggota-anggota suruhanjaya, ahli-ahli Jawatankuasa Perlindungan Pengguna serta Pengurusan Kanan Suruhanjaya untuk memastikan operasi di lapangan terbang dan pengendalian penumpang diurus dengan baik oleh syarikat penerbangan dan pengendali lapangan terbang semasa tempoh genting ini. -KOSMO! ONLINE


Dua premis makanan penuh najis tikus, telur lipas ditutup
Oleh CHERINE JON

17 Januari 2023, 6:45 pm
KUCHING – Dua premis makanan diarahkan tutup selepas didapati kotor dengan dipenuhi najis tikus selain telur lipas dalam satu pemeriksaan di Metrocity, Matang sejak semalam.
Jurucakap Unit Keselamatan dan Kualiti Makanan, Pejabat Kesihatan Bahagian (PKB) Kuching berkata, penutupan premis pertama dilakukan semalam setelah pemeriksaan di dalam premis menjumpai najis tikus dan telur lipas.
“Perintah penutupan diberikan selama 14 hari bermula 16 hingga 30 Januari ini,” katanya yang dihubungi, hari ini.
Katanya, tindakan diambil di bawah Seksyen 11, Akta Makanan 1983 dengan notis dikeluarkan setelah pemilik premis didapati gagal mengekalkan premis makanan dalam keadaan baik, bersih dan kemas pada setiap masa.
Beliau berkata, sebuah lagi premis ditutup hari ini setelah pemeriksaan mendapati terdapat lipas di dalam premis selain tahap kebersihan yang rendah.
Beliau berkata perintah penutupan premis itu berkuat kuasa selama 14 hari bermula 17 hingga 31 Januari ini, di bawah Seksyen 11, Akta Makanan 1983.

“Notis dikeluarkan kerana pemilik premis menggaji pengendali makanan yang tidak menjalani latihan pengendali makanan dan tiada suntikan vaksinasi tifoid.
“Pengendali makanan juga tidak memakai penutup kepala semasa mengendali makanan,” katanya. – KOSMO! ONLINE


F&NHB bakal labur RM800 juta untuk ladang integrasi
Oleh KOSMO!

17 Januari 2023, 7:21 pm
PETALING JAYA – Pemilikan Ladang Permai Damai Sdn. Bhd. oleh Fraser & Neave Holdings Bhd (F&NHB) telah memberi peluang kepada Kumpulan untuk memenuhi cita-cita menceburi perniagaan susu segar huluan bagi pengeluaran hiliran dan pengedaran susu segar.
Ketua Pegawai Eksekutifnya, Lim Yew Hoe berkata, usaha ini juga akan dapat menyokong Agenda Keselamatan Makanan Negara untuk tenusu dan daging.
“Kumpulan akan memiliki sebuah perniagaan dan operasi integrasi menegak berasaskan hasil tanaman tempatan untuk makanan haiwan melalui ladang tenusu F&N.
“Ladang integrasi ini juga akan turut memiliki sebuah kemudahan pemprosesan susu dan dijangka menghasilkan 200 juta liter susu segar setahun melalui 20,000 lembu susu untuk pasaran tempatan dan antarabangsa.

“Kami sedang meneliti untuk melabur sebanyak RM800 juta bagi ladang integrasi yang mana fasa satu akan beroperasi pada tahun 2024,” katanya dalam kenyataan yang dikeluarkan bersempena Mesyuarat Agung Tahunan ke-61 di sini.
Yew Hoe menerangkan, pemerolehan Cocoaland Holdings Bhd juga adalah selaras dengan cita-cita Kumpulan untuk menjadi peneraju perniagaan makanan dan minuman yang stabil dan mampan di rantau ASEAN.

Menurut beliau, pelaburan ini bukan sahaja menambah jenama konfeksi dan snek Malaysia yang mantap ke dalam portfolio Kumpulan tetapi juga bertindak sebagai platform untuk berkembang kepada lebih banyak lagi segmen makan halal dan memenuhi permintaan yang meningkat bagi produk makanan berbungkus.
Mengulas mengenai kilang minuman susu cecair dan berasaskan tanaman Kumpulan yang baharu di Wang Muang, Thailand, beliau menerangkan, kilang yang bernilai RM128 juta itu adalah satu anjakan strategik bagi F&NHB dalam memainkan peranan yang lebih besar dalam segmen kesihatan dan kesejahteraan.
“Usaha ini merupakan sebagai sebahagian daripada komitmen Kumpulan terhadap nutrisi dan membolehkan Kumpulan mengembangkan jenamanya dalam segmen susu cecair,” ujarnya.
Mengenai unjuran 2023, Yew Hoe melihat ia merupakan tahun mencabar sama seperti tahun sebelumnya ekoran  harga bahan mentah yang bakal meningkat, kemungkinan rantaian bekalan global yang tidak stabil dan risiko kemelesetan yang akan menjejaskan keseluruhan landskap komoditi.
Kumpulan akan terus mengukuhkan langkah-langkah pengurusan kos di tengah-tengah jangkaan kenaikan kadar inflasi bagi barangan komoditi dan bahan mentah serta kesan pandemik Covid-19 yang masih dirasai seperti gangguan rantaian bekalan dan kenaikan kos angkutan.
“Usaha pengurusan kos tidak akan menjejaskan tumpuan terhadap membina perniagaan terutamanya dalam memanfaatkan sinergi perniagaan Cocoaland dan Ladang Permai Damai untuk Kumpulan,” ujarnya. -KOSMO! ONLINE


Hutang negara cecah RM1.5 Trilion- Anwar
Oleh Abdul Rahman Razali

17 Januari 2023, 6:48 pm
Hutang negara cecah RM1.5 Trilion- Anwar | 15 MINIT MMTV 17 JANUARI 2023.


MTA meterai MoU dengan Pusat Penyelidikan Insurans Iran
Oleh KOSMO!

17 Januari 2023, 6:48 pm
PETALING JAYA – Persatuan Takaful Malaysia (MTA) telah menandatangani memorandum perjanjian (MoA) dengan Pusat Penyelidikan Insurans Iran (IRC) untuk bekerjasama dalam program berasaskan peningkatan pengetahuan Takaful bagi mengukuhkan landskap industri.
Kerjasama ini mengambil kira kepentingan membangunkan industri takaful melalui pewujudan perkongsian dinamik untuk memanfaatkan pengalaman dan kepakaran setiap pihak dalam takaful dan kewangan Islam secara keseluruhan untuk manfaat sinergi.
Melalui kerjasama ini, kedua-dua organisasi akan bekerjasama dalam bidang pengetahuan, latihan dan pendidikan, pertukaran maklumat dan menyediakan perundingan serta  pada masa yang sama memupuk hubungan antarabangsa antara industri insurans domestik dengan perniagaan insurans antarabangsa.
Ketua Pegawai Eksekutif MTA, Mohd. Radzuan Mohamed berkata, kerjasama ini akan menjadi satu lagi faktor penyumbang dalam mendorong pembangunan landskap industri takaful dan mengukuhkan kedudukan Malaysia sebagai negara peneraju yang terbaik menyokong ekonomi Islam global yang bernilai beberapa trilion dolar.

“Perkongsian ini menandakan satu lagi pencapaian bagi industri takaful di Malaysia dalam menjalin pakatan strategik yang bertujuan untuk mencapai manfaat sinergi bersama, sambil meletakkan kedua-dua negara kita ke arah mencapai sistem kewangan Islam yang dinamik, berdaya saing dan cekap yang mampu menyumbang kepada ekonomi, komuniti dan negara,” katanya dalam kenyataan yang dikeluarkan.
Mohd. Radzuan menerangkan, melalui MoA itu, kedua-dua pihak bersetuju untuk bekerjasama mempromosi dan menjalankan pelbagai aktiviti dalam bidang kewangan Islam dan takaful serta bekerjasama menyumbang ke arah penubuhan golongan profesional Kewangan Islam dan Takaful korporat yang terlatih, berkemahiran tinggi dan beretika. -KOSMO! ONLINE


Majlis berkhatan bagaikan konsert telan belanja RM856,000
Oleh KOSMO!

17 Januari 2023, 7:30 pm
JAKARTA – Sebuah majlis berkhatan di Bandung, Indonesia menjadi perhatian ramai kerana disambut secara besar-besaran sehingga kelihatan seperti acara konsert selain turut menelan belanja sebanyak 3 bilion rupiah (RM856,029), lapor portal berita Wolipop.
Berdasarkan  hantaran tular di laman TikTok, majlis berkhatan itu dihiasi pentas besar dan disertai oleh kumpulan muzik Koplo dari Tuban, Jawa Timur.
“Menjadi sebahagian daripada majlis mewah anjuran orang kaya. Acara selama empat hari dan empat malam,” demikian menurut keterangan pada video tersebut.
Wolipop menghubungi individu yang memuat naik hantaran tersebut bagi mendapatkan penjelasan lanjut mengenai acara itu.
Menurut Gito  yang merupakan pemilik Pixel Visualindo, acara itu diadakan oleh hartawan dari Bandung yang memiliki perniagaan angkringan (warung tolak) terkenal di Kota Kembang.
“Daripada maklumat yang saya tahu, kos majlis itu ialah 3 bilion rupiah (RM856,029),” kata Gito.

Tambahnya,  majlis berkhatan itu berlangsung selama empat hari.
“Tujuan keluarga berkenaan menganjurkan acara berkhatan yang meriah sebegitu adalah kerana mempunyai ramai tetamu selain mahu memberikan hiburan kepada penduduk setempat,” jelasnya.
Tambah Gito, ia turut kelihatan seperti acara konsert kerana mempunyai pentas besar, sistem bunyi dan multimedia.
“Saya berasa seperti berada di sebuah festival muzik dipenuhi bakat-bakat tempatan yang membuat persembahan,” ujar Gito.
Video tersebut menjadi tular dan menerima pelbagai komen daripada netizen.
“Ini yang dinamakan bersedekah untuk menghiburkan diri sendiri dan orang lain,” kata seorang pengguna media sosial. – Agensi


Jothi Kumar larikan barang kemas, duit majikan diburu
Oleh NOR SHAFAWATI YUP

17 Januari 2023, 7:22 pm
PORT DICKSON – Seorang wanita orang kelainan upaya (OKU) fizikal mengalami kerugian RM4,000 selepas barang kemas dan wang tunai miliknya dilarikan pembantu rumah dalam kejadian di Telok Pelandok Pasir Panjang, di sini semalam.
Ketua Polis Daerah Port Dickson, Superitendan Aidi Sham Mohamed berkata, pihak polis menerima laporan berhubung kejadian itu daripada mangsa berusia 38 tahun itu pada pukul 2 petang.
“Berdasarkan laporan, wanita yang tidak bekerja itu memaklumkan dia hanya menyedari pembantu rumah warga India itu tiada di rumah selepas bangun tidur pukul 5 pagi.
“Mangsa kemudian membuat pemeriksaan di dalam rumah dan mendapati barang kemas miliknya dan anak iaitu dua utas anting-anting, rantai leher dan gelang tangan serta wang tunai RM2,000 telah hilang. Anggaran jumlah kerugian lebih kurang RM4,000,” katanya dalam kenyataan di sini hari ini.
Menurut Aidi Sham, pembantu rumah berkenaan telah bekerja dengan mangsa sejak Disember 2022 dengan gaji RM1,200 sebulan selain diberi kemudahan tempat tinggal, telefon bimbit serta makan dan minum.
“Dia mengambil pembantu rumah dikenali Jothi dengan kos bayaran RM10,000 termasuk penghantaran, pasport dan visa pas pekerja,” jelasnya.

Sehubungan itu, Aidi Sham berkata, pihak polis sedang mengesan Jothi Kumar berusia lingkungan 30-an untuk siasatan lanjut.
“Orang awam yang mempunyai maklumat boleh menyalurkannya kepada Pegawai Penyiasat Bahagian Siasatan Jenayah, Sarjan Nur Asyikin Kamarrudin di talian (012-9310852) atau Hotline Ibu Pejabat Polis Daerah Port Dickson (06-647 2222) atau mana-mana Balai Polis yang berdekatan,” katanya. – KOSMO! ONLINE


Suri rumah rugi RM140,000 diperdaya ‘pegawai polis’ Rohani
Oleh SHAMSUL KAMAL AMARUDIN

17 Januari 2023, 7:14 pm
LUMUT – Seorang wanita warga emas ‘berputih mata’ apabila wang tunai berjumlah RM140,000 dalam akaun banknya lesap akibat penipuan ‘macau scam’.
Wanita berusia 66 tahun dan tidak bekerja itu pada mulanya dihubungi seorang individu menyamar sebagai pegawai polis bernama Rohani pada Oktober lalu mendakwa mangsa terlibat dalam kes pengubahan wang haram dan akan ditangkap.
Ketua Polis Daerah Manjung, Asisten Komisioner Nor Omar Sappi berkata, wanita itu kemudian diminta memindahkan wang daripada akaun Tabung Haji ke akaun bank lain miliknya.
“Mangsa kemudian diminta menyerahkan butiran bank kepada ‘scammer’ tersebut yang kemudian memindahkan wang mangsa di dalam akaun bank itu ke akaun individu tidak dikenali.
“Wang RM140,000 itu dipindahkan sedikit demi sedikit dalam tempoh tiga bulan iaitu bermula Oktober sehingga penghujung bulan lalu,” katanya dalam kenyataan hari ini.
Menurut beliau, mangsa hanya menyedari ditipu selepas semakan yang dilakukan pagi semalam mendapati wang dalam akaun banknya berkurangan, sebelum membuat laporan polis di Ibu Pejabat Polis Daerah (IPD) Manjung tengah hari semalam.

Nor Omar juga memaklumkan sepanjang tahun lalu, pihaknya menerima 87 laporan kes penipuan ‘macau scam’ di daerah Manjung melibatkan transaksi berjumlah RM2.4 juta. – KOSMO! ONLINE


Jumpa hantu askar di tugu peringatan Perang Dunia Pertama
Oleh KOSMO!

17 Januari 2023, 7:00 pm
DEVON –  Dua sahabat melihat satu lembaga lutsinar menyerupai seorang askar sedang duduk di atas sebuah kerusi berhampiran monumen perang di Northam, North Devon, England, lapor portal berita TDPel Media semalam.
Ketika kejadian pada 28 Disember tahun lalu, Josh Newton dan George Moore yang masing-masing berusia 21 tahun, sedang melalui kawasan itu dengan menaiki sebuah kereta.
Ketika Newton mengeluarkan telefon pintar untuk merakam gambar tugu peringatan Perang Dunia Pertama dan Perang Dunia Kedua, dia melihat apa yang kelihatan seperti ‘figura berkabus’ seorang lelaki yang sedang duduk di atas bangku.
Dia terkejut melihat lembaga tersebut tetapi tetap merakamkannya.
Tulisan pada Memorial Perang Northam itu mengandungi nama-nama askar yang terbunuh  semasa perang tersebut.
‘Ia kelihatan seperti susuk berkabus. Pastinya, ia seorang lelaki, mungkin hantu seorang askar,” kata Newton.

Sejurus selepas melihatnya, kereta yang dinaiki kedua-dua rakan berpatah balik ke tempat kejadian yang menyeramkan itu namun bangku itu kosong dan hantu itu telah hilang. – Agensi


Maxis, Mardi bangunkan penyelesaian berasaskan pertanian
Oleh KOSMO!

17 Januari 2023, 6:56 pm
PETALING JAYA – Maxis telah bekerjasama dengan Institut Penyelidikan dan Kemajuan Pertanian Malaysia (Mardi) melalui memorandum persefahaman yang dimeterai bagi membangunkan penyelesaian berasaskan pertanian dan agrimakanan.
Kedua-dua pihak akan memanfaatkan keupayaan masing-masing untuk meintegrasikan kejuruteraan dan ICT dalam projek-projek bagi industri pertanian yang mampan serta berdaya saing.
Sebagai perintis, kedua-dua pihak  akan mengusahakan ketepatan pertanian untuk halia di kemudahan Mardi di seluruh negara dan mereka bakal menggunakan sistem automatik untuk menggunakan fertigasi dengan baja titisan, analisis data besar serta pengawasan selama 24 jam setiap hari.
Projek rintis ini bertujuan untuk melancarkan teknologi kepada lebih 400 usahawan pertanian halia bagi meningkatkan kecekapan serta melengkapkan Mardi  dengan data berguna mengenai cara menggunakan teknologi dalam menangani cabaran sekuriti makanan.
Sebelum ini, Maxis pernah bekerjasama dengan Mardi pada tahun 2019 untuk penyelesaian teknologi canggih yang dikuasakan oleh NB-IoT Maxis bagi membantu meningkatkan hasil, kecekapan sumber dan kualiti penanaman anggur yang dihasilkan di Taman Agro Mardi di Langkawi.
Usaha ini telah membolehkan petani memantau keadaan tanaman mereka dari jauh melalui aplikasi mudah alih. Kerjasama itu juga merupakan salah satu Projek Demonstrasi 5G negara ketika itu.

Ketua Pengarah Mardi, Datuk Dr. Mohamad Zabawi Abdul Ghani berkata, kerjasama ini tepat pada masanya kerana pihaknya  menantikan pemodenan amalan pertanian melalui pelaksanaan pendekatan baharu yang berdasarkan teknologi moden dan pembangunan mampan.
“Ia selaras dengan IR4.0 dan Matlamat  Pembangunan Lestari 2030,” katanya dalam kenyataan yang dikeluarkan di sini bersempena pemeteraian MoU itu.
Sementara itu, Pemangku Ketua Pegawai Perniagaan Perusahaan Maxis, Claire Featherstone menjelaskan, integrasi data dan kesalinghubungan adalah kritikal bagi kemajuan industri, dan terdapat banyak peluang untuk meningkatkan produktiviti serta hasil bagi petani tempatan melalui peningkatan automasi.
“Potensi untuk memodenkan sektor pertanian ini besar dan Maxis teruja untuk bekerjasama dengan Mardi untuk membangunkan serta merintis penyelesaian pintar melalui aplikasi Internet of Things (IoT) dan lebar jalur yang lebih tinggi untuk meningkatkan amalan pertanian harian,” jelas beliau.-KOSMO! ONLINE


Mahkamah: Datuk didakwa tipu pembelian pegangan pesawat, helikopter lebih RM7 juta
Oleh NUZULSHAM SHAMSUDDIN

17 Januari 2023, 6:03 pm
KUALA LUMPUR – Seorang ahli perniagaan bergelar Datuk didakwa Mahkamah Sesyen di sini semalam atas dua pertuduhan menipu berhubung pembelian milikan pegangan pesawat serta helikopter dan memasuki perjanjian pinjaman menjalankan perniagaan penyewaan pesawat di negara ini enam tahun lalu.
Bagaimanapun tertuduh Datuk Ismail Hassan, 59, mengaku tidak bersalah selepas kedua-dua pertuduhan dibacakan terhadapnya di hadapan Hakim Kamarudin Kamsun.
Mengikut pertuduhan pertama, tertuduh yang telah muflis itu didakwa menipu seorang ahli perniagaan berusia 57 tahun dengan memperdayakannya bahawa tertuduh hendak membeli milikan pegangan pesawat Cessna 650 Citation III (N95AZ) dan helikopter jenis EC120B (N120TX) dengan harga RM 7,092,995.
Dia dituduh dengan niat curang telah menyerahkan dua cek bernilai RM1 juta dan RM6,092,995 kepada lelaki tersebut sedangkan tertuduh mengetahui bahawa cek-cek tersebut tidak boleh ditunaikan.
Kesalahan didakwa dilakukan di sebuah firma guaman di Solaris Dutamas, di sini pada 21 Februari 2019.
Bagi pertuduhan pertama itu, tertuduh didakwa mengikut Seksyen 415 Kanun Keseksaan yang boleh dihukum bawah Seksyen 417 kanun sama yang membawa hukuman penjara sehingga lima tahun atau denda atau kedua-duanya, jika disabitkan kesalahan.

Sementara pertuduhan kedua, dia didakwa sebagai seorang muflis (ketika kejadian) yang belum dilepaskan, telah memasuki satu perjanjian pinjaman bertarikh 29 November 2017 dengan lelaki sama, bagi tujuan pembelian pesawat dan helikopter sama, serta penubuhan sebuah syarikat untuk menjalankan perniagaan penyewaan pesawat di negara ini.
Kesalahan itu didakwa dilakukan di sebuah pejabat di Jalan Pinang, Dang Wangi di sini, pada 29 November 2017.
Bagi pertuduhan kedua itu, pendakwaan dikemukakan mengikut Seksyen 109(1)(m)(ii) Akta Kebankrapan 1967 yang boleh dihukum di bawah Seksyen 109(1) akta sama yang memperuntukkan hukuman penjara sehingga dua tahun atau denda atau kedua-duanya, jika sabit kesalahan.
Semasa prosiding, pendakwaan dikendalikan Timbalan Pendakwa Raya, Mohd. Josiendra Abu Senin manakala tertuduh diwakili peguam, Datuk Zainal Omar.
Mahkamah kemudian membenarkan tertuduh diikat jamin RM10,000 dengan seorang penjamin dan menetapkan 15 Februari depan untuk sebutan kes. – KOSMO! ONLINE


Isham tanya bila Muhyiddin mahu jumpa SPRM
Oleh KOSMO!

17 Januari 2023, 6:40 pm
PETALING JAYA – Ketua Penerangan UMNO, Isham Jalil secara seloroh di Facebooknya hari ini menyoal bila Bekas Perdana Menteri, Tan Sri Muhyiddin Yassin akan bertemu Suruhanjaya Pencegahan Rasuah Malaysia (SPRM) untuk berbincang mengenai dana kerajaan di zaman pemerintahannya.
Jelas Isham, selepas berminggu Ahli Parlimen Pagoh itu berada di London, rakyat sebenarnya ingin tahu berkenaan hal tersebut dengan lebih terperinci.
Katanya, sejak berminggu lepas netizen bertanya di mana Tan Sri Muhyiddin dan adakah beliau masih berada di London sejak akhir tahun lepas, tapi beliau tidak menjawab.
Semalam katanya, beliau turut bertanya di Facebook adakah Muhyiddin sudah pulang ke Malaysia, dan lewat malam semalam baru Pengerusi Perikatan Nasional (PN) jawab di Facebook bahawa sudah ada di Kuala Lumpur jumpa delegasi Singapura.
“Saya ingin tanya Tan Sri Muhyiddin, alang-alang sudah balik ke Malaysia setelah berminggu-minggu di London, bila mahu berjumpa SPRM pula?
“SPRM tentunya ingin berjumpa Tan Sri untuk ambil keterangan berkenaan kes RM92.5 bilion dana kerajaan semasa darurat, kes PN rasuah pengundi, kes projek rundingan terus RM1.16 bilion kepada syarikat menantu.

“Serta juga bantu jawab kes rundingan terus projek tebatan banjir RM15 bilion oleh kementerian air,” ujar Isham dihantaran Facebooknya hari ini.
Jelas Isham lagi, jika dahulu selepas PRU-14, Datuk Sri Najib Tun Razak tidak dibenar ke luar negeri, pasportnya dirampas, rumah digeledah dan rumah arwah bondanya dipecah oleh kerana kes RM2.6 bilion.
“Kali ini kes RM92.5 bilion berkaitan Tan Sri ini adalah berpuluh kali ganda lebih besar dari itu dan adalah skandal rasuah dan salah guna kuasa yang terbesar dalam sejarah Malaysia.
“Oleh itu takkan Tan Sri tidak mahu jawab hal ini dan bersenang lenang bercuti ke luar negeri dan berjumpa delegasi-delegasi asing sahaja?” soalnya lagi.
Katanya, telah banyak laporan polis dan SPRM dibuat. Pihak berkuasa sedang menyiasat dan percaya mereka sedang tunggu Tan Sri untuk beri keterangan.
“Rakyat pun sedang tunggu. Sila jawab hal ini kepada rakyat. Jangan lari ke luar negeri lagi. Sesiapa pun tidak boleh terlepas daripada pengadilan. Terima kasih,” katanya. – KOSMO! ONLINE


Bangkai tuntung laut dijumpai di Pantai Seberang Takir
Oleh TENGKU DANISH BAHRI TENGKU YUSOFF

17 Januari 2023, 6:00 pm
KUALA NERUS – Seekor tuntung laut betina ditemukan mati terdampar dipercayai akibat tersangkut pada pukat nelayan di Pantai Seberang Takir di sini hari ini.
Bangkai reptilia seberat kira-kira lima kilogram itu dijumpai penduduk kampung pada pukul 9.30 pagi.
Seorang pemancing, Ahmad Darwish Ghazali, 33, berkata, penemuan tersebut segera dimaklumkan kepada Jabatan Perikanan Negeri Terengganu.
“Pada mulanya, kami menyangka menjumpai bangkai penyu kerana rupanya seakan-akan sama.
“Begitupun, pegawai perikanan yang tiba mengesahkan ia sebenarnya bangkai tuntung laut yang juga spesies haiwan terancam,” katanya ketika ditemui di Pantai Seberang Takir di sini hari ini.
Ahmad Darwish berkata, pemeriksaan mengesan luka pada bahagian bawah badan kaki tuntung dipercayai akibat terperangkap di dalam pukat.

Bangkai tuntung berkenaan kemudian turut ditanam di kawasan pesisir pantai tersebut oleh kakitangan Jabatan Perikanan Terengganu. – KOSMO! ONLINE


Polis cari dua lelaki ‘rembat’ topi keledar berharga RM50
Oleh ADNAN IBRAHIM

17 Januari 2023, 6:23 pm
KLUANG – Polis mengesan dua lelaki yang dirakam menerusi rakaman televisyen litar tertutup (CCTV) kerana mencuri topi keledar milik seorang pengunjung beli-belah pasar raya di bandar ini.
Ketua Polis Daerah Kluang, Asisten Komisioner Bahrain Mohd. Noh berkata, kejadian dirakam pada pukul 5.30 hingga 5.55 petang semalam di tempat meletakkan motosikal di pasar raya berkenaan.
Menurut beliau, pemilik topi keledar, Fadzil Salleh, 52, datang ke premis tersebut pada pukul 5.30 petang semalam dengan menunggang motosikal dan mengunci topi keledar miliknya sebelum beredar.
“Selepas membeli barang kira-kira 25 minit selepas itu, pengadu mendapati topi keledarnya tiada.
“Semakan melalui CCTV mendapati dua lelaki yang belum dikenal pasti telah memotong tali topi keledar sebelum beredar dengan motosikal jenis Ego Avantiz,” katanya.
Menurut Bahrain, semakan mendapati topi keledar itu berharga RM50 sahaja. Kes disiasat mengikut Seksyen 379 Kanun Keseksaan yang membawa hukuman penjara maksimum tujuh tahun atau denda atau kedua-duanya. – KOSMO! ONLINE


Mia Ahmad selamat lahir anak ketiga
Oleh NUR EMIRA SAIZALI

17 Januari 2023, 5:58 pm
PETALING JAYA – Pelakon Mia Ahmad selamat melahirkan cahaya mata ketiga di sebuah pusat perubatan di Kuantan, Pahang pada pukul 1.25 pagi tadi.
Khabar gembira tersebut dikongsi suaminya yang juga pemain bola sepak Sri Pahang FC dalam sebuah hantaran Instagram hari ini.
“Alhamdulillah isteri saya selamat melahirkan bayi perempuan iaitu anak ketiga kami pada awal pagi tadi.
“Terima kasih kepada semua yang mendoakan dan semoga dipermuadahkan urusan kalian semua,” katanya.
Izham bagaimanapun tidak berkongsi lanjut nama anak perempuannya itu kepada umum.
Mia, 34, yang popular menerusi drama Hati Perempuan itu mendirikan rumah tangga dengan Izham sekitar tahun 2017.

Hasil perkahwinan, mereka dikurniakan sepasang cahaya mata iaitu Sayf Issa, 4, dan Iris yang kini berusia dua tahun. – KOSMO! ONLINE


Dedah kisah mengurat, suami Fatin Afeefa dapat ‘perhatian’ lagi
Oleh NUR EMIRA SAIZALI

17 Januari 2023, 6:13 pm
PETALING JAYA – Nama suami kepada pelakon Fatin Afeefa, Aliff Awang sekali lagi menjadi bahan bualan netizen apabila mendedahkan si isteri sebenarnya yang lebih banyak berusaha memenangi hatinya ketika awal perkenalan mereka.
Dedah Aliff atau lebih dikenali sebagai Opai, sukar untuk Fatin mendapat perhatian penuh daripadanya.
“Saya jawab jujur, untuk Fatin dapat perhatian saya sepenuhnya, memang sukar.
“Sebab kalau anda menjadi lelaki yang dominan, tegas, berprinsip dan tidak menggunakan emosi apabila membuat keputusan, perempuan akan lebih tertarik,” katanya dalam satu siaran langsung TikTok baru-baru ini.
Dalam video sama, dia juga mengakui mengurat Fatin tetapi tidak perlu melakukan banyak usaha berbanding pelakon filem Tentang Bulan itu.
“Jadi, masa saya nak memikat Fatin, tidak ambil banyak usaha sangat pun. Fatin yang banyak berusaha.

“Dia lagi banyak ‘effort’ supaya saya tidak ‘follow’ atau mengurat perempuan lain.
“Bila anda jadi lelaki sejati, fasa mengurat itu akan jadi mudah,” katanya lagi.
Perkara tersebtu dikongsi Opai selepas menerima pertanyaan daripada netizen mengenai pengalamannya mengurat isterinya.
Perkongsian tersebut meraih pelbagai reaksi daripada netizen, ada yang menyokong tetapi terdapat juga mengecamnya.
“Pada awal perkahwinan, rasa macam okey tetapi lama-kelamaan menyampah pula,” komen netizen.
“Fatin tidak terasa apa-apa ke bila suami cakap begitu? Kalau aku dah sentap tujuh keturunan,” kata netizen lain.
Sejak berkahwin, Aliff dan Fatin kerap menjadi bahan bualan netizen selepas tular apabila berkongsi tentang gigitan cinta (love bite) dan pengakuan pilih suami kerana kacak berbanding kekayaan.
Sebagai info, pasangan tersebut mendirikan rumah tangga pada 31 Disember tahun lalu dalam sebuah majlis resepsi yang berlangsung di Subang Jaya.
Fatin pernah berkahwin dengan pelakon Adam Shahz pada 21 Disember 2013 namun disahkan bercerai 30 Mei 2017.
Hasil perkahwinan terdahulu, pasangan itu dikurniakan seorang cahaya mata perempuan, Ivy Herra Sophia, 7.
Sebelum berkahwin dengan Adam, Fatin juga mempunyai seorang cahaya mata lelaki, Adam Aisy Arrian, 10. – KOSMO! ONLINE


Malaysia, Brazil jalin kerjasama teroka bidang pertanian
Oleh KOSMO!

17 Januari 2023, 6:29 pm
PETALING JAYA – Malaysia akan memperkukuhkan kerjasama dengan Brazil bagi meneroka bidang pertanian khususnya berkaitan jagung bijian atau ‘grain corn’.
Menteri Pertanian dan Keterjaminan Makanan (MAFS), Mohamad Sabu berkata, selain daripada produk bijirin dan makanan ternakan, negara turut mengimport daging daripada Brazil.
Beliau berkata, Brazil adalah merupakan rakan dagang Malaysia yang sentiasa bergiat aktif dalam memperkukuhkan hubungan perdagangan pertaniannya.
“Bagi tempoh Januari hingga Oktober 2022, nilai import produk pertanian dan makanan daripada Brazil adalah sebanyak RM4.32 bilion,” katanya di laman Facebook hari ini.
Terdahulu, Mohamad telah menerima kunjungan hormat Duta Besar Brazil, Ary Norton De Murat Quintella di pejabatnya petang tadi.
Mengulas lanjut, beliau berkata, MAFS komited menjalankan transformasi dalam bidang pertanian untuk menjamin kebolehcapaian makanan yang cukup dengan harga berpatutan kepada rakyat di kala negara berhadapan dengan inflasi makanan global. – KOSMO! ONLINE


SELHAC 2023 sasar RM50 juta sesi padanan perniagaan halal
Oleh ABDUL RAZAK IDRIS

17 Januari 2023, 6:16 pm
SHAH ALAM – Konvensyen Halal Antarabangsa Selangor (SELHAC) 2023 menyasarkan nilai RM50 juta untuk Sesi Padanan Perniagaan Halal.
SELHAC 2023 yang akan dianjurkan di Pusat Dagangan Dunia Kuala Lumpur (WTCKL) bermula 10 hingga 12 Mac depan turut menyasarkan lebih 8,000 pengunjung dengan tema “Selangor, Gerbang Halal Antarabangsa”.
Menteri Besar Selangor, Datuk Seri Amirudin Shari berkata, ini merupakan sasaran baharu selepas jumlah nilai padanan perniagaan pada SELHAC 2022 mencapai RM38 juta.
Katanya, SELHAC merupakan peluang dalam membangunkan rangkaian perniagaan di antara syarikat-syarikat tempatan dan antarabangsa dalam sektor halal.
“Sejumlah nilai RM50 juta menjadi sasaran kepada pada SELHAC kali dengan pencapaian sebelumnya adalah sesuatu yang membanggakan.
“Peluang kolabrasi antara tempatan dan luar negara turut ditekankan dalam memartabatkan dan mengukuhkan industri halal di persada dunia”, katanya kepada pemberita selepas Majlis Pelancaran SELHAC 2023 di Hotel Concorde, Shah Alam hari ini.

Menurut beliau, SELHAC 2023 akan memberi tumpuan utama kepada kewangan Islam sebagai alternatif kepada perbankan konvensional, insurans, pasaran modal dan pelaburan. – KOSMO! ONLINE


Salur terus bantuan RM150 ke akaun bank murid – Radzi
Oleh MOHD. HUSNI MOHD. NOOR

17 Januari 2023, 6:10 pm
PUTRAJAYA – Bekas Menteri Pendidikan, Datuk Dr. Radzi Jidin mencadangkan Bantuan Awal Persekolahan (BAP) dimasukkan terus ke dalam akaun bank murid supaya lebih selamat dan menjimatkan masa.
Radzi dalam satu hantaran di Facebook berkata, perkara itu bagi mengelakkan kejadian samun berulang selain meningkatkan produktiviti.
“Ibu bapa juga tidak perlu datang beratur di sekolah dan guru pula tidak perlu menguruskan pemberian bantuan di sekolah.
“Selain itu, pembayaran ke akaun murid juga memastikan tatacara pengurusan kewangan yang teratur dan selamat,” katanya.
Ujar beliau, langkah itu sekali gus dapat mengelakkan kejadian kehilangan tunai seperti yang berlaku semalam berulang lagi.
Bagaimanapun, katanya, sekiranya pembayaran tunai perlu dibuat, prosedur operasi standard (SOP) yang ketat mestilah dipatuhi oleh Ketua Jabatan mengikut Arahan Perbendaharaan (AP) 137 – Tanggungjawab Bagi Wang Tunai Dalam Perjalanan.

Dalam kejadian semalam, wang tunai BAP berjumlah RM109,000 dikeluarkan seorang guru besar lesap selepas dilarikan penjenayah di Pekan Semenyih. – KOSMO! ONLINE


Peniaga lelaki gayakan kasut tumit tinggi tarik perhatian ramai
Oleh KOSMO

17 Januari 2023, 6:30 pm
BEIJING – Seorang peniaga online lelaki di China menjadi perhatian orang ramai kerana  menggunakan cara unik  menjual kasut tumit tinggi iaitu dengan menggayakan sendiri produk tersebut, lapor laman berita Oddity Central semalam.
Lelaki yang namanya tidak didedahkan itu dilaporkan berasal dari wilayah Sichuan.
Oleh kerana cara perniagaan penstriman live menerima saingan amat sengit di China, dia mencuba idea luar biasa iaitu menggayakan sendiri kasut  tumit tinggi yang dijual.
Dia bukan sekadar menggayakan kasut  tersebut bahkan turut memuat naik gambarnya berlari sambil memakai pelbagai jenis produk itu.
Kaedah unik itu berjaya menarik minat orang ramai dengan  penjual berusia 41 tahun tersebut berjaya menarik 1.2 juga pelanggan di laman TikTok sahaja.
Dia juga berjaya menjana jualan bulanan kira-kira 6 juta yuan (RM3.8 juta).

Lelaki sama sebelum ini dikatakan pernah cuba menjual kek dan kain langsir, namun gagal dalam usaha memasarkan produk tersebut. – Agensi


Ronaldo bawa Georgina dan keluarga bersantai di taman tema Riyadh
Oleh KOSMO!

17 Januari 2023, 5:34 pm
RIYADH – Bintang bola sepak Portugal, Cristiano Ronaldo tersenyum kerana dapat meluangkan masa berkualiti bersama teman wanitanya, Georgina Rodriguez dan empat anaknya semalam di sebuah taman tema di Riyadh, lapor portal berita Mail Online.
Ronaldo,37, menikmati hari yang menyeronokkan selepas berpindah ke kelab bola sepak Arab Saudi, Al Nassr awal bulan ini.
Bekas bintang Manchester United itu memakai baju hitam kasual dan seluar jean biru,  manakala Rodriguez bergaya dengan baju putih segar dipadankan bersama jean kelabu serta kasut warna hitam di bawah paras lutut.
Keluarga Ronaldo itu bersiar-siar di taman tema Riyadh Season Winter Wonderland. Destinasi pelancongan seluas 37.63 hektar itu memulakan operasi pada 2019.
Bintang bola sepak Portugal itu yang tinggal sebumbung bersama Rodriguez sejak 2016, tersenyum ketika bergambar bersama anak-anaknya  di hadapan satu pertunjukan air.
Bagaimanapun, seorang lagi anak perempuan Ronaldo iaitu Bella yang berusia sembilan bulan, tidak bersama mereka.

Ronaldo menyertai Al Nassr dengan kontrak dua setengah tahun yang dipercayai bernilai sekitar £175 juta (RM925.18 juta) setahun yang diumumkan secara rasmi kepada para penyokongnya  dalam satu majlis awal bulan ini. – Agensi


Jual badan? Ikmal Amry tidak paksa penonton tengok filem Pulau
Oleh NUR AL-FAIRUZA SYARFA NOR SAIDI

17 Januari 2023, 5:53 pm
KUALA LUMPUR – “Siapa tidak suka, jangan tengok. Tiada paksaan untuk menonton filem tersebut.”
Demikian respons pelakon Ikmal Amry yang turut terlibat dalam filem Pulau yang dikecam ramai ketika ini.
Bagaimanapun, pemilik nama lengkap Mohd. Zulikmal Amry Ghazali, 29, itu tidak terbabit secara langsung dalam pembikinan beberapa babak ‘berani mati’ tersebut.
“Saya tidak terlibat dalam babak yang bukan-bukan dalam filem tersebut.
“Saya hanya terbabit dalam babak membuka baju sebab untuk berenang,” katanya kepada Kosmo! Online.
Ditemui semasa sidang akhbar Absolut Bazaar x Festival Gaya Raya, Ikmal menambah, penonton boleh memilih genre filem bersesuaian dengan minat masing-masing tanpa perlu terlebih dahulu menghakimi sesebuah karya.

“Dalam YouTube pun banyak babak ‘panas’ sebegitu. Kalian boleh memilih untuk tidak perlu menonton.
“Apabila sudah meninggalkan komen, maksudnya kalian memilih untuk menonton video sebegitu,” jelasnya.
Sejak semalam, filem Pulau dikecam hebat menerusi gelanggang Twitter susulan didakwa memaparkan banyak adegan tidak bermoral dan menampilkan pelakon-pelakon dengan imej mencolok mata.
Rata-rata netizen yang telah menyaksikan trailer Pulau sejak beberapa harik lalu juga tertanya-tanya bagaimana filem sedemikian mampu melepasi tapisan Lapisan Penapis Filem (LPF).
“Bila idea kering kontang, tetapi rasa diri berseni dan mahu buat filem. Akhirnya, ambil artis untuk ‘jual badan’ menjadi pelakon sebagai pelaris.
“Filem Malaysia sepatutnya membudayakan nilai ketimuran yang sopan dan bersih. Tetapi mengangkat babak yang tidak senonoh pula. Malu apabila menonton trailer filem tersebut,” demikian luahan netizen tentang filem Pulau yang bakal menjengah pawagam pada 9 Mac nanti. -KOSMO! ONLINE
ONLINE


Warga emas tak sempat ke klinik, dijemput ajal di pondok bas
Oleh DIYANATUL ATIQAH ZAKARYA

17 Januari 2023, 5:05 pm
JASIN – Seorang lelaki warga emas tidak sempat ke klinik kesihatan dekat sini selepas rebah lalu meninggal dunia di pondok bas di Kampung Serkam Darat, di sini, hari ini.
Dalam kejadian kira-kira pukul 7.40 pagi itu, mangsa, Dol Samad Abu, 64, ditemui penduduk kampung dalam keadaan terbaring dan tidak sedarkan diri.
Pemangku Ketua Polis Daerah Jasin, Asisten Superintendan Mohd. Fadzli Othman berkata, laporan telah dibuat oleh orang awam dan pemeriksaan polis serta pegawai perubatan di lokasi bagaimanapun mendapati mangsa telah pun meninggal dunia.
“Mangsa dipercayai telah diserang sakit jantung ketika sedang menunggu bas henti-henti untuk ke Klinik Kesihatan Serkam.
“Kita turut menemui ubat sedutan asma (inhaler) berdekatannya dan pelbagai jenis ubat lain di dalam beg dibawa,” katanya ketika dihubungi di sini, hari ini.
Ubat sedutan asma turut ditemui berhampiran mangsa.
Tambahnya, pihaknya juga menemukan kad kesihatan mangsa yang menunjukkan dia mendapatkan rawatan di Klinik Kesihatan Serkam dan Hospital Melaka.

Mengulas lanjut beliau memberitahu, kejadian itu turut mengejutkan penduduk kampung yang telah sekian lama mengenali mangsa dengan panggilan Pak Samad Abu.
“Mangsa ini belum berkahwin dan Pak Samad Abu ini memang dikenali penduduk kampung kerana sering dibantu untuk dibawa ke Klinik Kesihatan mahupun ke hospital besar.
“Mangsa tinggal bersama adiknya dan keterangan daripada ahli keluarganya juga mempercayai mangsa meninggal dunia kerana diserang sakit jantung,” katanya.
Katanya, setakat ini kes diklasifikasikan sebagai mati mengejut. – KOSMO! ONLINE


UM, Pintas Utama jalin kerjasama inovasi cerun
Oleh MOHD RASDAN AHMAD

17 Januari 2023, 5:03 pm
KUALA LUMPUR – Bagi penghasilan produk dan teknik pemantauan cerun yang mampu diaplikasikan dalam industri pembinaan, Universiti Malaya (UM) telah menandatangani satu Memorandom Persefahaman (MoU) bersama pemain industri.
MoU tersebut telah dimeterai bersama satu nama besar pemain industri tempatan, Pintas Utama Sdn. Bhd di Hotel St. Regis di sini hari ini.
Timbalan Naib Canselor (Penyelidikan dan Inivasi) UM, Prof. Shaliza Ibrahim berkata, MoU tersebut bertujuan memperkukuhkan hubungan antara organisasi dan institut pengajian tinggi bagi menyumbang idea-idea baharu berasaskan daya fikir ahli akademik dan pemain industri.
“Kolaborasi sinergi ini juga mengintai peluang untuk mendalami teknologi mengesan pergerakan tanah dan pemantauan cerun serta berpotensi memantau sebarang pergerakan tanah susulan kerja-kerja pembinaan dijalankan.
“Hal ini penting bagi mengelakkan sebarang kejadian tidak dingini berlaku di tapak pembinaan,” jelasnya ketika berucap pada Majlis Menandatangani MoU Universiti Malaya dan Pintas Utama Sdn. Bhd. di sini hari ini.
Sementara itu, bagi Ketua Pegawai Eksekutif Pintas Utama Sdn. Bhd., Datuk Marhalim Mohamed berkata, dalam siri perbincangan pihaknya bersama UM sebelum ini, kawasan Blue Valley di Cameron Highland telah dipilih sebagai tapak permulaan pelaksanaan kajian mereka.

“Kawasan tersebut dipilih bagi pemasangan sensor dan sebagai tapak permulaan bagi pelaksanaan kajian lapangan kami.
“Diharapkan kerjasama ini akan menjadi titik tolak untuk penemuaan inovasi baharu pada masa akan datang yang melibatkan usaha sama dengan pihak UM,” jelasnya. – KOSMO! ONLINE


Mayat lelaki dikerat tujuh ditemui di tepi jalan
Oleh AZMI NORDIN

17 Januari 2023, 5:33 pm
SUNGAI BULOH – Mayat seorang lelaki dipotong tujuh bahagian dengan anggota badannya disumbatkan ke dalam bagasi ditemui di tepi Lebuh Raya Utara-Selatan berhampiran susur Rawang Selatan arah utara di sini, pagi tadi.
Ketua Polis Daerah Sungai Buloh, Superintendan Shafa’aton Abu Bakar berkata, pihaknya menerima panggilan berhubung penemuan mayat lelaki dewasa itu daripada orang awam pada pukul 11.25 pagi.
“Siasatan awal mendapati tiada pengenalan diri ditemui bersama mayat tersebut,” katanya ketika dihubungi Kosmo! hari ini.
Sementara itu, sumber memberitahu, bahagian atas badan mangsa ditemui dalam keadaan tertiarap di lereng bukit di lokasi tersebut.
Menurut sumber itu, terdapat sebuah bagasi dijumpai berhampiran mayat mangsa.
Di dalam bagasi tersebut terdapat kepala manusia dan beberapa anggota badan lain dipercayai milik si mati.

Siasatan lanjut berhubung penemuan mayat tersebut sedang dilakukan oleh pasukan forensik.
Kes disiasat di bawah Seksyen 302 Kanun Keseksaan. – KOSMO! ONLINE


FAP sedia gelanggang lahir jurulatih baharu
Oleh NOOR HASLIZA NUSI

17 Januari 2023, 5:39 pm
GEORGE TOWN – Persatuan Bola Sepak Pulau Pinang (FAP) komited melahirkan kira-kira 30 peratus barisan jurulatih baharu terutama bekas pemain bola sepak negeri menerusi penganjuran kursus dan klinik kejurulatihan asas yang bersesuaian.
Presidennya, Mohd. Azizudin Mohd. Sharif berkata, pihaknya menyasarkan sekurang-kurangnya 40 atau 50 jurulatih baharu terdiri dalam kalangan anak jati Pulau Pinang memperoleh Lesen C dan D pada tahun ini.
Menurutnya, ketika ini terdapat 60 kelab bola sepak yang bernaung di bawah FAP dengan minimum 120 jurulatih termasuk penolong.
“Kita anggar 30 peratus daripada mereka memiliki lesen kejurulatihan. Kita baru mulakan liga dan kebanyakan bekas pemain negeri yang tidak memiliki sijil kejurulatihan ini akan digilap.
“Persatuan bagi platform dengan anjurkan pertandingan. Kita bagi gelanggang untuk jadi jurulatih dan ini merupakan tanggungjawab kita untuk sediakan latihan kepada jurulatih pelbagai bangsa,” katanya kepada pemberita selepas selesai Mesyuarat Agung Tahunan 2022 FAP di sini.
Beritahu beliau, sepanjang tahun lalu, sebanyak lima kursus atau klinik berkaitan kejurulatihan telah dijalankan dan dua daripadanya merupakan Kursus Kejurulatihan Akar Umbi.

Dalam pada itu, katanya lagi, FAP kini juga giat membentuk semula pasukan Piala Belia dan Piala Presiden bagi tahun 2023 yang terdiri daripada 100 peratus anak jati Pulau Pinang termasuk barisan kejurulatihannya.
“FAP telah menganjurkan semula Liga FAP yang tertangguh selama lima tahun sebelum ini. Liga Divisyen FAP terbahagi kepada tiga dengan masing-masing mempunyai penaja tersendiri termasuklah Kerajaan Negeri Pulau Pinang.
“Kita turut memberi ruang kepada bakat-bakat muda dari Pulau Pinang untuk diketengahkan dengan penganjuran Liga Bawah 19 Tahun FAP, Piala Tanjong. Sebanyak 20 pasukan remaja bawah 19 tahun mengambil bahagian dalam liga tersebut,” tambahnya. – KOSMO! ONLINE


Hab KITARecycle pertama Melaka siap pertengahan tahun ini
Oleh MUHAMMAD SHAHIZAM TAZALI

17 Januari 2023, 5:18 pm
MELAKA – Hab KITARecycle pertama Melaka dijangka siap sepenuhnya pada pertengahan tahun ini sebagai usaha proaktif dalam melestarikan pengurusan sisa melalui amalan kitar semula.
Pengurus Besar Korporat SWM Environment Sdn. Bhd. (SWM Environment), Mohd. Norlisam Mohd. Nordin berkata, kemudahan Hab KITARecycle merangkumi tiga komponen utama iaitu Pusat Pandu Lalu KITARecycle, Pusat Komunikasi, Pendidikan dan Kesedaran Awam (CEPA) serta Kenderaan Bergerak KITARecycle.
“Kesemua kemudahan ini dilihat mampu menjadi salah satu aspek perangsang kepada ekonomi kitaran dan meningkatkan penglibatan penduduk dengan aktiviti kitar semula melalui pelaksanaan hab berkenaan.
“Selain itu, ia juga dapat melanjutkan jangka hayat serta mengurangkan kos operasi di tapak pelupusan khususnya di Melaka dalam jangka masa panjang,” katanya.
Beliau berkata demikian pada sidang akhbar Majlis Penyerahan Tapak Hab Pandu Lalu KITARecycle di Taman Botanikal di sini, hari ini.
Tambahnya, kemudahan yang tersusun, mudah diakses dan mesra pengguna itu juga diharap dapat dimanfaatkan sepenuhnya oleh penduduk Melaka untuk mengamalkan Budaya 3R (guna semula, kurangkan, kitar semula) secara berterusan.

Ujar Mohd. Norlisam, SWM Environment menjalin kerjasama strategik bersama MPHTJ yang menyediakan kemudahan Pusat Pandu Lalu KITARecycle dan CEPA di kawasan pentadbiran pihak berkuasa tempatan berkenaan.
Katanya, Pusat Pandu Lalu KITARecycle akan dibina di Taman Botanikal Ayer Keroh di sini, sementara CEPA dibangunkan di ruang legar di Melaka Mall untuk dijadikan hab ilmu atau pusat sehenti bagi informasi pengasingan sisa di punca (SAS) dan kitar semula.
“Menggunakan konsep pandu lalu, fasiliti yang bakal dibina ini akan memudahkan penduduk Melaka untuk menghantar barangan kitar semula di samping berpeluang mengumpul mata ganjaran KITARecycle.
“Sementara itu, Kenderaan Bergerak KITARecycle di bawah kendalian pasukan 3R Troopers akan menjelajah ke seluruh negeri bagi mendekati masyarakat melalui aktiviti kutipan barangan kitar semula, siri taklimat, pameran dan kaunter pendaftaran KITARecycle,” ujarnya. – KOSMO! ONLINE